INZERCIAAko pracujú horskí záchranári? Tieto veci by ste nemali podceniť

Horskú službu si dnes ľudia volajú, aj keď sa boja búrky.

Je zvláštny pocit byť v nosidlách, v ktorých horská služba prenáša ľudí. Pred pár hodinami v tých istých nosidlách ležal človek, ktorý v horách skončil v bezvedomí. Ešte počas noci, ktorá je v kopcoch tmavšia než kdekoľvek inde a kamenné chodníky sa šmýkajú viac než za dňa, ho horská služba znášala do údolia. Žiadna technika, jednoducho hrubá mužská sila. Jeden záchranár vpredu, jeden vzadu, nosidlá si dajú na plecia a ide sa. Ak má človek sto kíl, na každého pripadá zhruba päťdesiat. Čo je aj na trénovaných chlapov viac než dosť, veď skúste si vybehnúť tatranské chodníky len tak, bez váhy a budete mať čo robiť. Preto sa horská služba pri nosení ľudí strieda presne každé dve minúty. Zapnú si stopky, a keď sa dve minúty odpočítajú, vymenia sa. Za jazdy, žiadne skladanie človeka s nosidlami na zem. "Ak chcete byť v horskej službe, musíte prejsť fyzickými testami. A mali by ste poznať aj hory, vedieť sa v nich pohybovať," hovorí Jozef Janiga, riaditeľ Horskej záchrannej služby (HZS), keď sa s ním stretávame v jeho kancelárii kúsok za Starým Smokovcom. Z kancelárie, ktorá má jednu stenu presklenú, je vidieť Lomničák a okolité štíty. Kedysi to tak nebolo. Pred oknom bola hustá hradba stromov, ale keď Tatry padli po veternej smršti v roku 2014, odhalilo to pohľad na štíty. “Športovcov v horách je dnes viac ako v minulosti. Ale je pravda, že keď robíme výberové konania, tak z dvadsiatich ľudí, ktorí prídu na kondičné testy, limity, ktoré nie sú zas veľmi pritiahnuté za vlasy, splnia šiesti, siedmi. Čo je strašne málo. Ľudia síce majú chuť skúsiť, ale pripravenosť je veľmi slabá. Čím ďalej tým je väčší problém nájsť vhodných ľudí aj preto, že ako horskí záchranári musia poznať lokalitu. Ak chce niekto robiť záchranára, povedzme vo Vysokých Tatrách, tak by tie Tatry mal poznať naozaj detailne. Čiže je veľmi ťažké dostať človeka, vymyslím si, z Rožňavy, ktorý by prišiel a hneď by bol kvalitným záchranárom. Preto je výhodné, keď sú záchranármi ľudia z danej lokality. Sú tu domáci, poznajú miestne hory. A to je problém, pretože takých ľudí je málo. Mladí väčšinou nezostávajú v horách, odchádzajú do veľkých miest za prácou,” vysvetľuje riaditeľ HZS. Pritom byť záchranárom neznamená len mať super kondičku. Každý záchranár musí mať odbornú spôsobilosť, ktorú si obnovuje každé dva roky. Ak si ju neobnoví, príde o prácu. “Odborná spôsobilosť má viac oblastí. Fyzická, kondičná časť, kde je beh alebo skialpinizmus. Potom je technická príprava, kde človek musí preukázať prácu vo voľnom teréne a potom je to odborná časť, kde sú rôzne záchranárske techniky, či už lanové alebo transportné. Tie musí počas celej doby kariéry každý záchranár ovládať na sto percent. A každý musí mať zdravotnú spôsobilosť, psychologickú spôsobilosť, všetci sú zároveň zdravotní záchranári. Tých bodov, ktoré musí záchranár spĺňať, je veľmi veľa,” vymenúva Jozef Janiga. Hory dokážu byť nevyspytateľné a nebezpečné. Nemusíte nič podceniť a aj tak sa môže čokoľvek prihodiť. Preto určite nezabudnite na poistenie zásahu HZS, keďže každý výjazd stojí tisícky eur. Ak si zriadite účet Pohoda od ČSOB, budete poistení až do výšky 10 000 eur pri zásahu HZS. Viac informácií nájdete na tejto stránke. Pri rozhovore o fyzických testoch sa nedá nevšimnúť si, že sa rozprávame len o mužoch. Prečo v horskej službe nie sú ženy? Vraj túto otázku dostáva často. Jedna z odpovedí je, že žena unesie menej kíl ako muž, aj podľa pravidiel BOZP môže žena v práci niesť maximálne pätnásť kilogramov. Takže ak by ženy znášali z hôr ľudí, mohli by niesť na pleciach v nosidlách maximálne tridsaťkilového človeka. Napriek tomu sú testy otvorené mužom aj ženám. "Už sa stalo, že dve ženy kondičné limity splnili. Aj sme ich pozvali na pohovor, ale už neprišli. Asi si len chceli potvrdiť, že to dokážu, ale táto práca pre nich nebola zaujímavá," rozmýšľa nahlas Jozef Janiga a dodáva: “Záchranárky máme, ale na operačnom stredisku. Tam sú zas ženy lepšie ako muži. Je úplne iný pocit, keď telefonuje človek v tiesni a na druhej strane sa ozve príjemný hlas, ktorý vie udržať niť informácií, vie ho upokojiť. Tam sú ženy stopercentne lepšie ako chlapi. A tiež máme dobrovoľníčky záchranárky, ktoré sa zapájajú do pátraní a záchrany na lyžiarskych tratiach.” Hoci nájsť dobrých záchranárov je problém, Jozef Janiga si pochvaľuje, že v súčastnosti má v teréne toľko záchranárov, koľko treba. Ak by mal viac peňazí – čo nemá, pretože Horská záchranná služba má len toľko peňazí, koľko jej dá štát – tak, by skôr o pár miest posilnil administratívne pozície súvisiace s rozvojom organizácie a investoval by viac do vzdelávania záchranárov a spolupráce s dobrovoľníkmi. Pretože okrem profesionálnych záchranárov sa pri zásahoch spoliehajú aj na pomoc dobrovoľníkov a HZS venuje časť financií do prípravy dobrovoľných záchranárov. Keď neskôr hovoríme so záchranármi na operačnom stredisku, nepriamo potvrdzujú, že bez výnimočnej fyzickej kondície sa táto práca robiť nedá. "Často sa stáva, že vám o jedenástej večer zazvoní telefón, že treba ísť na výjazd. Je zima, tma, vonku sneží, fučí alebo je búrka, ale treba ísť. Tiež sa stáva, že sa ide z jedného výjazdu hneď na ďalší. Ani nestihneme zísť dole a už máme hlásenie, že sa treba presunúť na ďalší zásah," vysvetľuje Dušan Burian z dispečingu HZS v Starom Smokovci. Pýtame sa, či aj skúsení záchranári majú strach, keď idú na zásah. Prekvapene na nás pozrie. “Jasné. Vždy.” Zoberie nás aj do priestorov, kde sa záchranári pripravujú na výjazd. Všetko vzorne poukladané a označené na svojich miestach. Rôzne druhy karabín, lezecké laná, sedáky, záchranné nosidlá. Horskí záchranári si berú vždy to, čo potrebujú podľa situácie. Často musia odhadnúť, čo asi bude nasledovať, pretože nie vždy sú informácie od zranených ľudí presné. Veľa zmenili mobily - na dispečingu sa vedia viac povypytovať a lokalizovať s veľkou presnosťou, kde človek je. Pýtame sa, či aj skúsení záchranári majú strach, keď idú na zásah. Prekvapene na nás pozrie. “Jasné. Vždy.” Kedysi chodil alarmovať horskú službu chatár, alebo ľudia z hôr. Kým zišli dole, trvalo to aj niekoľko hodín. "Dnes ideme na zásah do niekoľkých minúť až desiatok minút, podľa toho, aký čas si vyžaduje príprava a podľa podmienok," hovorí Dušan Burian a ukazuje na sieť, ktorá visí na stene. Vraj, či vieme, na čo to je. Jasné, že nevieme. "Je to sieť, ktorou sa prepravujú ľudia pod vrtuľníkom. Aj keď majú zranenú chrbticu, tak sieť ich obalí a sú tam v bezpečí. Na nosidlách sa pod vrtuľníkom prepravovať nesmie, pretože sú tam také prúdy vzduchu, že by nosidlá aj so záchranárom tak roztočili, že by pri preťažení strácali vedomie. Sieť sa tiež krúti, ale nie je to také zlé." Riaditeľ Jozef Janiga v súvislosti s vrtuľníkmi spomína, že na Slovensku sa cez 60 percent zásahov uskutočňuje na vlastných nohách. "Je to preto, že máme strmé hory na malej ploche. V Alpách, kde sú rozostupy medzi kopcami väčšie, sa cez 80 percent zásahov robí vrtuľníkmi. Aj preto veľa impulzov na zlepšenie práce prichádza práve od Slovákov a Poliakov, pretože viac zasahujeme v teréne bez techniky, máme to viac odchodené." Vráťme sa na chvíľu do kancelárie riaditeľa. Cestu na poschodie lemujú fotografie po stenách. Nielen tie súčasné, ale aj historické. Je vidieť rozdiel, ako sa zasahovalo kedysi a ako sa zasahuje dnes. Napríklad také nosidlá. Dnes ich rozložíte, zmontujete na mieste a nesú sa vcelku pohodlne. Človek je vo vnútri pripútaný, zabalený, v teple ho zoberú do bezpečia. Kedysi chodili záchranári do hôr s bambusovými nosidlami. Otvára v počítači zložku, kde má urobený výber historických fotografií. Taký jeho osobný, srdcový výber. Vysvetľuje, ako sa kedysi robila záchrana a ako dnes. Vidieť, že horami žije už roky. Ešte predtým, než sa stal riaditeľom HZS robil radového záchranára, neskôr zástupcu náčelníka a potom oblastného náčelníka. No a predtým, samozrejme, liezol a bol v horách, kedy mohol. A možno by sme mohli ísť ešte viac do detstva, keď sa mu záchranárstvo dostalo do krvi, veď jeho otec, Ladislav Janiga, je známy horolezec a záchranár, ktorý má dnes už po 70ke a hory najmä fotí. Niektoré z jeho snímok visia aj na stene Jozefa Janigu. Kedysi boli hory najmä výsadou drsných horalov a ľudí, ktorí ich mali radi. Dnes sú prístupné pre kohokoľvek. Keď o deň neskôr prechádzame turistickým chodníkom z Hrebienka na Skalnaté pleso, vidíme ľudí venčiť po ceste psíkov. Lanovky ich vyviezli hore a cestu opačným smerom, zo Skalnatého plesa na Hrebienok zvládajú elegantne a dole, z Hrebienka do Starého Smokovca sa zase odvezú lanovkou. Lanovky a investície otvorili hory komukoľvek, no ľudia sa horám neprispôsobili. Na Lomničák sa dá ísť v žabkách, veď tam ide lanovka. A na Zamkovského chate sa starší, skúsenejší turista smeje, ako práve videl nejakého nabombovaného chlapíka z telocvične, ktorý po skalnatom chodníku išiel v teniskách z telocvične. Stačí desať minút tatranského dažďa, ktorý sa nečakane zjaví a okrúhliaky sa zmenia na šmykľavú divočinu. Kto nemá vhodnú obuv, tak sa minimálne potáca a rukami chytá, čoho môže. Až 80 percent úrazov, pri ktorých zasahujeme, si spôsobili ľudia sami. Jozef Janiga prikyvuje. "Až 80 percent úrazov, pri ktorých zasahujeme, si spôsobili ľudia sami. Zväčša nevhodnou obuvou, oblečením, alebo precenením schopností. Aj preto sú zásahy horskej služby platené. Pretože niekedy sme museli pri súde dokazovať, že si ľudia zavinili nehody sami. Ale ako dokážete, že na šmykľavom chodníku boli ich tenisky nevhodná obuv? Preto technický zásah, to znamená výjazd horskej služby je platený, ale samotné ošetrenie už je hradené zo zdravotného poistenia," vysvetľuje Jozef Janiga. Na operačnom stredisku nám ešte dodávajú, že často dnes zasahujú napríklad aj pri poštípaní včelou. Postup alergie je taký rýchly, že turista nestačí zísť dole a musia ísť po neho. Alebo sa v horách objavia u ľudí zdravotné problémy, o ktorých ani nevedeli. No a potom sú tu búrky. Kedysi sa chodilo na túry ráno o šiestej, aby sa vyhlo popoludňajším búrkam. Dnes sa ľudia vyspia a idú do hôr na obed. Potom telefonujú na horskú služby, že ich zastihla veľká búrka, všade to svieti bleskami a búcha, že sa veľmi boja. Ak ľudia stratia rešpekt pred horami, po čase ho nahradí strach. Aj deň pred naším príchodom, keď horská služba zasahovala v noci, išla po človeka, ktorý bol síce na turistickom chodníku, ale o pol desiatej večer zostal zmätený a vystrašený. Veliteľ zásahu, mocný chlap nám ochotne ukáže, ako sa nosia ľudia v horách. Najskôr však ideme do sušiarne, kde sa suší vak z predchádzajúcej noci. Zmontovať ho trvá dobrých desať minút, potom nás do vaku uväzujú a skúšame, aký je to pocit, byť nesený z hôr. Klaustrofobický. Po vlastných je to lepšie. Veliteľ zásahu ešte pozerá termopodložky, ktoré v noci použili. Jedna je úplne zničená, zrejme skončí v koši. Musia kúpiť novú. Nový materiál, hodiny práce a štyria muži v teréne. Taký je účet za ostatný výjazd a to len preto, že ktosi stratil rešpekt pred horami. Váš otec bol tiež záchranár. Zrejme vás to formovalo už od detstva. Vplyv otca bola veľký, ale nechcel som byť vždy záchranárom. Ja som otca nevnímal ako záchranára, skôr ako horolezca, skialpinistu a človeka, ktorý sa pohybuje v horách. Čiže skôr som inklinoval k horám ako takým, ako k záchrane. Samozrejme, že s odstupom času, ako sa človek formuje, má rôzne nápady, stanovuje si rôzne ciele. Ja som od mala liezol, lyžoval. Potom som zabrúsil do grafiky a v podstate až po skončení vysokej školy, keď som sa hľadal, som sa našiel v záchrane. Ale ani nie v tej podobe, ako bola nastavená vtedy, ale o kúsok v inej, ako to funguje dnes. Je väčší stres robiť riaditeľa štátnej organizácie, alebo zachraňovať ľudí v horách? Robiť riaditeľa v takejto organizácií je určite stres. Ak má človek dodržiavať všetky zákony a predpisy, musí byť v strese. Ale nielen z pohľadu administratívy, ale tiež operačného riadenia. Napríklad či treba nasadiť leteckú techniku z iného štátu, alebo keď treba rozhodnúť pri pátracích akciách o nasadení väčších síl a prostriedkov. Ale je to úplne iné ako stres u záchranára, ktorý je najskôr v strese z nebezpečenstva, potom musí zachrániť človeka a priviesť ho do bezpečia. K tomu treba pridať stres z počasia, búrok, z lavínového nebezpečenstva. Inak je zaujímavé, že záchranári nemajú radi administratívny stres. Vyhýbajú sa mu, ako môžu. Je ťažké manažovať záchranárov? Je to iné. Pretože každý horal, či je to záchranár, nosič alebo chatár, je vo väčšine prípadov silná osobnosť. V mnohých prípadoch sú to ľudia prednastavení prežiť v horách. Ide o to nájsť spoločnú reč, aby sme mali spoločné ciele a spoločné pohľady na život. Ale tým, že stále chodím do hôr, nestretávame sa len v kancelárii, tak to ide. Ale nie je to vždy jednoduché, mnohokrát sú aj výmeny názorov, ale to zas patrí k životu, lebo len dialóg nás posúva dopredu. Tak je to správne. Zasahujete viac v zime alebo v lete? Ak pozrieme len na hory, tak určite v lete. Ak ale do toho zoberieme aj freeridové zóny, lyžiarske trate alebo blízke terény, ktoré súvisia s prevádzkou lyžiarskych tratí, tak zima je určite silnejšia. Ročne máme sedemsto až osemsto zásahov iba v horách. Na jednu záchranu pritom nikdy nemôže ísť jedna alebo dve osoby, musia tam ísť tímy. Kedy ešte zasahujú hasiči a kedy už horská záchranná služba? To neurčuje žiadna legislatíva. Vyhláška ministerstva vnútra hovorí o horských oblastiach, kde pôsobí HZS. Samozrejme, sú aj prípady, keď naši ľudia zasahujú mimo týchto oblastí a keď hasiči zasahujú aj v horských oblastiach. Závisí to prípad od prípadu, podľa potreby personálnej alebo technickej náročnosti. Ak potrebujeme veľké masy ľudí, napríklad pri pátraniach, tak tam spolupracujeme s políciou. Pri záchrane horských dopravných zariadení zas viac s hasičmi. Pre bežného smrteľníka, ktorý je v núdzi, je to v princípe jedno. Keď zavolá na 112, tak operátor podľa povahy tiesne vie presne určiť, ktorú zložku má nasadiť. Preto je úplne jedno, na aké číslo sa dovolá. Spolupracujete niekedy aj s poľskými záchranármi? Áno a tých prípadov je relatívne veľa. Sú lokality na hrebeni, ktoré z pohľadu hraničnej čiary sú na slovenskej strane, ale prístupnosť je oveľa lepšia z poľskej strany. Čiže ak sa stane úraz povedzme 50 metrov pod Kasprovým štítom na slovenskej strane, kam ide lanovka, tak je nezmysel, aby naši ľudia išli zo Starého Smokovca na Podbanské a odtiaľ 17 kilometrov v doline, aby potom ešte išli hore, keď z Kasprového sú tam lanovkou do piatich minút. To platí aj naopak. Je veľa prípadov v okolí Rysov, keď zo slovenskej strany je tam chata a pomoc na našom území dostanete rýchlejšie, ako z poľskej strany. Sú prípady, napríklad pri pátracích akciách, keď nevieme, kde obeť je, takže vyrážajú skupiny z oboch strán, v teréne sa spoja a velitelia zásahov si rozdelia polygóny. Spolupráca medzi nami je naozaj veľmi dobrá. Ako komunikujete? V slovenčine, poľštine alebo v angličtine? Je to zvláštne, pretože napríklad ani ja neviem rozprávať po poľsky, ale rozumiem úplne perfektne. Poliaci zas rozumejú nám. Oni rozprávajú poľsky, my po slovensky a rozumieme si. Je zaujímavé, že ak príde niekto napríklad od Varšavy, tak už slovenčine rozumie horšie. Ale v pohraničnej oblasti je to v pohode. Aj odborné veci pri zásahoch? Úplne bez problémov. Možno aj preto, že poznáme význam tých slov, veď často mávame spoločné školenia. 1. Sneh: Aj v lete sa na severných stranách vyšších pohorí stále nachádzajú snehové polia. Radšej sa im vyhnite, hrozí nebezpečenstvo pošmyknutia 2. Búrky: V lete sú na horách bežné letné búrky. Prichádzajú zväčša počas poludnia a dokážu ohroziť celú túru. HZS odporúča vyraziť radšej skoro ráno, aby okolo poludnia ste už boli na zostupe. Určite sledujte predpoveď počasia. 3. Obuv a oblečenie: Pevná turistická obuv by stále mala byť samozrejmosťou. Rovnako teplé a nepremokavé oblečenie. Ideálne aj niečo suché na prezlečenie. 4. Jedlo a pitie: Dostatočné množstvo tekutín a jedlo na rýchle nabratie energie by tiež mali patriť do bežnej výbavy každého zodpovedného horského turistu. 5. Nabitý mobil: Nikdy neviete, čo sa môže prihodiť. Majte so sebou vždy jeden nabitý mobil, ktorým môžete zavolať na číslo HZS - 18300. 6. Telesná príprava: Hrdinov sú plné cintoríny. Zvoľte si trasy, ktoré zodpovedajú vašej telesnej príprave. Radšej ísť na ľahšiu túru a vychutnať si ju, ako na náročnú a vystaviť sa po ceste nebezpečiu. 7. Nechodte do hôr sami: Ideálne by ste mali ísť so skúseným sprievodcom, ktorý pozná terén i nástrahy. A nezabúdajte, že na horách sa vždy skupina prispôsobuje najslabšiemu členovi skupiny.


Zavedenie trestu smrti v Turecku je červená čiara, tvrdí Lajčák

Podľa ministra zahraničných vecí Miroslava Lajčáka mnoho otáznikov vyvoláva aj situácia s médiami v Turecku po neúspešnom pokuse o puč.

BRATISLAVA. Znovuzavedenie trestu smrti v Turecku by bolo nezlučiteľné s európskymi hodnotami a v tom prípade by reakcia Európskej únie bola jednoznačná. Myslí si to minister zahraničných vecí a európskych záležitostí Miroslav Lajčák. Ako povedal v stredu po rokovaní kabinetu, trest smrti je nezlučiteľný s kandidátskym statusom krajiny do EÚ, ale aj s členstvom v Rade Európy. „Nedokážem si predstaviť nejednoznačnú reakciu, pretože toto je naozaj jedna z vecí, ktorá patrí k zásadným pravidlám a princípom EÚ. Hovorí sa o červených čiarach, ktoré nemôžete prekročiť, v danom prípade si myslím, že toto je neprekročiteľná červená čiara,“ povedal na otázku, či sa neobáva toho, že by EÚ nezareagovala dostatočne rázne pre dohodu o migrácii s Ankarou. Podľa tureckého prezidenta Recepa Tayyipa Erdogana vláda v Ankare čoskoro predloží do parlamentu návrh zákona o znovuzavedení trestu smrti. "Som presvedčený, že parlament príslušný návrh schváli a keď sa potom dostane ku mne, tak ho podpíšem," vyhlásil Erdogan. Prezident svojich stúpencov ubezpečil, že sa tak stane už "onedlho, ak Boh dá". Zdôraznil pritom, že nemá obavy z toho, ako zareaguje Západ, ale že ho zaujíma len to, čo si o tejto veci myslia samotní Turci. V Turecku nikoho nepopravili od roku 1984 a trest smrti tam oficiálne zrušili v roku 2004 v rámci prístupového procesu s EÚ. Výzvy na jeho obnovenie však zaznievajú od júlového zmareného pokusu o vojenský prevrat, po ktorého potlačení skončilo za mrežami už asi 35-tisíc ľudí. Európska únia pritom opakovane varovala Turecko, že perspektíva jeho členstva v európskom bloku nebude v prípade znovuzavedenia trestu smrti reálna. V Turecku pokračuje aj tlak na médiá. Cez víkend turecké úrady zatkli minimálne 11 zamestnancov denníka Cumhuriyet vrátane jeho šéfredaktora. Zatýkanie v redakcii bolo súčasťou široko koncipovaných protiteroristických opatrení uplatňovaných v rámci výnimočného stavu, ktorý platí v Turecku od júlového zmareného pokusu o vojenský prevrat. Podľa Lajčáka aj tieto veci vyvolávajú veľa otáznikov. „Ale zároveň skúsenosť z vývoja po 15. júli ukazuje, že by sme nemali hodnotiť veci na diaľku. Už vôbec by sme si nemali posielať odkazy prostredníctvom médií. Musíme využiť tie formáty, ktoré s Tureckom máme, aby sme kládli otázky a aby sme dostali odpovede z tureckej strany,“ povedal Lajčák na margo situácie. Noviny označili postup úradov za "puč" zameraný proti slobode tlače. Pondelkové zatýkanie v redakcii Cumhuriyet odsúdili medzinárodné ľudskoprávne skupiny, Organizácia pre bezpečnosť a spoluprácu v Európe (OBSE), predseda Európskeho parlamentu Martin Schulz aj vláda USA. Ľavicový a sekulárny Cumhuriyet založený v roku 1924 je jedným z najstarších denníkov v Turecku. Od neúspešného pokusu o prevrat z 15. júla turecké úrady zastavili činnosť už takmer 170 médií a uväznili 105 novinárov, uvádza Združenie tureckých žurnalistov. Zásahy smerovali nielen voči novinám, časopisom, rozhlasovým a televíznym staniciam napojeným na údajného organizátora prevratu, duchovného Fethullaha Gülena, ale postihli aj takmer všetky nezávislé kurdské médiá. Turecké úrady od júla zadržali už približne 35-tisíc osôb a prepustili z práce desaťtisíce štátnych zamestnancov.


V Rumunsku vyberajú nového premiéra, medzi favoritmi sú i dve ženy

V krajine došlo k bezprecedentnému zosadeniu vlády stranami samotnej koalície.

BUKUREŠŤ. Rumunská Sociálnodemokratická strana (PSD), ale aj jej koaliční partneri z Aliancie liberálov a demokratov (ALDE) vyberú spoločného kandidáta na funkciu premiéra novej vlády krajiny najmenej zo štvorice kandidátov, medzi ktorými sú aj dve ženy. V Bukurešti o tom vo štvrtok hovoril predseda PSD Liviu Dragnea. Podľa Dragnea by stranícke grémia oboch koaličných partnerov mali o otázke rozhodovať počas víkendu tak, aby koaličné strany v pondelok predložili spoločného kandidáta na nového premiéra prezidentovi Klausovi Iohannisovi. Podľa médií sú horúcimi favoritmi na kreslo rumunského premiéra dvaja blízki spolupracovníci Livia Dragneu, ktorý sa sám nemôže stať predsedom vlády kvôli trestnému stíhaniu. Ide o doterajšiu ministerku vnútra Carmen Danovú a europoslankyňu Vasilicu Vioricu Dancilovú. Isté šance sa však dávajú aj šéfovi frakcie PSD v Senáte Mihaiovi Fiforovi a viceguvernérovi tamojšej centrálnej banky Florinovi Georgescovi. Iba v stredu došlo v Rumunsku k bezprecedentnému zosadeniu vlády stranami samotnej koalície po tom, čo premiér Sorin Grindeanu odmietal odstúpiť po kritike z údajného neplnenia vládneho programu. Návrh na vyslovenie nedôvery Grindeanovej vláde podporilo 241 zákonodarcov, pričom by na jeho prijatie bola postačovala aj podpora 233 poslancov. Opozícia sa na hlasovaní nezúčastnila, pretože celý proces zosadenia predsedu vlády vnímala ako "mafii podobné zúčtovanie dvoch klanov v rámci PSD". Aj rumunský prezident avizoval na pondelok otvorenie konzultácií s predstaviteľmi parlamentných strán, po ktorých by mal niekoho poveriť zostavením budúcej vlády. Až do vymenovania budúceho kabinetu zostáva pri moci doterajšia rumunská vláda, avšak s obmedzenými právomocami.


Desať najčítanejších správ najväčšieho spravodajského webu o Slovensku v angličtine.

1. Bratislava odhalí svoje tajné zákutia. Parks and gardens will reveal their secrets 2. Tieto túry by ste si v Slovenskom Raji nemali nechať ujsť. Three hikes perfect for Slovak Paradise 3. Najkrajšia torta je z východu: Most beautiful Slovak cake from Smižany 4. In-line korčuľovanie, Urban market či koncert Lennyho Kravitza na vás čaká v najbližších dňoch: Foreigners: Top 10 events in Bratislava 5. Novela zákona môže vrátiť Uber späť do hry: The ban on Uber in Slovakia is probably not final 6. Viete, ktoré regióny Slovenska obľubujú turisti najviac? Popularity of Slovakia as a tourist destination increases 7. Budú sa na Slovensku vyrábať bavoráky? Kažimír: We are in the finals in the fight for a fifth carmaker 8. Novela zákona by mala zabrániť ilegálnemu množeniu zvierat: Animals get the status of living creatures in Slovakia 9. Podnikateľské prostredie sa zhoršilo po vražde Kuciaka a Kušnírovej: Survey shows deteriorating business environment in Slovakia 10. Bratislava sa stala svetovým centrom jazykov: Polyglots flock to Slovakia Až 70 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 18 percent všetkých návštevníkov má vo svojom počítači ako komunikačný jazyk nastavenú slovenčinu.


Danko vyzval Matoviča, aby svoje absencie za máj adekvátne ospravedlnil

Poslanec sa môže z neúčasti na rokovaní ospravedlniť z troch dôvodov.

BRATISLAVA. Predseda Národnej rady Andrej Danko (SNS) vyzval lídra OĽaNO-NOVA Igora Matoviča, aby za májové absencie v parlamente doložil adekvátne ospravedlnenie. Vo svojom prvotnom zdôvodnení nechodiť na schôdze pléna sa totiž šéf Obyčajných odvoláva najmä na šikanózne správanie predsedu parlamentu. Danko po predbežnom posúdení žiada od Matoviča adekvátne ospravedlnenie, ktoré bude v súlade s možnými dôvodmi neúčasti poslanca NR SR. "Na základe doloženia riadnych argumentov, prípadne lekárskej ospravedlnenky, môže predseda parlamentu žiadosti vyhovieť a poslanca ospravedlniť. V tom prípade má poslanec nárok na plný plat," uviedla šéfka komunikácie parlamentu Zuzana Čižmáriková. Poslanec sa podľa jej slov môže z neúčasti na rokovaní ospravedlniť z troch dôvodov. Prvým je choroba, čo dokladá lekárskym osvedčením. Druhým je iný vážny dôvod, napríklad úmrtie v rodine či vážny rodinný dôvod. Tretím dôvodom je účasť na zahraničnej ceste. Ak má poslanec v kalendárnom mesiaci neospravedlnené aspoň dva dni, príde o polovicu platu a paušálnych náhrad. Pri neospravedlnenej účasti na štyroch a viacerých rokovacích dňoch prichádza o celý plat a paušálne náhrady. Matovičovi hrozí práve prísnejšia sankcia. Rozhodnutím Matoviča nechodiť na protest proti krokom Danka na schôdze pléna sa bude zaoberať aj Mandátový a imunitný výbor Národnej rady. To už skôr potvrdil jeho predseda Richard Raši (Smer). Matovič poslal vopred ospravedlnenie za neúčasť na všetkých rokovacích dňoch májovej aj júnovej schôdze. "Môj osobný postoj je, že človek, ktorý má nejaký pracovný pomer s inštitúciou, nemôže nechodiť do práce. Poslanci prisahajú na Ústavu SR, kedy sľúbia na svoju česť a svedomie vernosť SR, že svoje povinnosti budú plniť v záujme jej občanov, že budú dodržiavať ústavu a ostatné zákony a pracovať tak, aby sa uvádzali do života," povedal Raši, podľa ktorého Matovič tým, že do práce chodiť nebude, porušuje vlastný sľub. O povinnosti poslancov chodiť do parlamentu hovorí aj Rokovací poriadok Národnej rady, kde je napísané, že poslanec je povinný zúčastňovať sa na schôdzach parlamentu a výborov, do ktorých bol zvolený. "Tým, že nechodí, uplatňuje sa na neho paragraf, podľa ktorého ak poslanec závažným spôsobom porušil poslanecký sľub, vtedy je najvyššou sankciou návrh pléna, aby sa vzdal mandátu," vysvetlil Raši. Poslanec takýto návrh môže, ale aj nemusí akceptovať. Ospravedlnenia za máj bude Danko posudzovať začiatkom júna. Ak Matoviča neospravedlní, Raši zvolá výbor. "Jeho výsledkom by malo byť, že navrhneme Národnej rade, aby Matoviča vyzvala na vzdanie sa mandátu," avizoval Raši. Matovič nedávno reagoval tým, že článok 32 Ústavy SR dáva možnosť postaviť sa na odpor proti každému, kto by odstraňoval demokratický poriadok základných ľudských práv a slobôd. "Môj bojkot zasadnutí parlamentu je práve takýmto odporom voči diktátorským a šikanóznym praktikám predsedu parlamentu Andreja Danka, ktorý neváhal klesnúť až k čítaniu a cenzurovaniu listov od mojich voličov," vysvetlil líder OĽaNO-NOVA. Argumentuje aj tým, že od volieb po dnešný deň predložil 82 návrhov zákonov, čo je úplne najviac zo všetkých 150 poslancov parlamentu. "Richard Raši predložil až jeden. Ak mňa ide takýto parlamentný flákač, ktorý neváha za svoje ničnerobenie brať ešte aj dva platy, moralizovať, môžem povedať len to, že mi to je trápne aj za neho. Inak povedané, Raši bude musieť byť v parlamente ešte 82 rokov, aby stihol urobiť to, čo som ja urobil za rok od volieb," odkázal. Podľa Matoviča myslieť si, že poslanecká práca je len odsedieť si to v "rokovačke" a stláčať podľa palčeka svojho šéfa gombíčky, je veľmi naivné a hlúpe. "Naďalej si robím tú podstatnú časť mojej poslaneckej práce - stretávam sa s ľuďmi, počúvam ich problémy, analyzujem ich, navrhujem riešenia, vypracúvam návrhy zákonov a predkladám ich na rokovanie parlamentu. Len finále s hlasovaním nechávam na mojich kolegov," vysvetlil. To, že príde o plat aj paušálne náhrady, si uvedomuje.


Juhozápadné Francúzsko sužuje ničivá búrka Leiva

Úrady zakázali jazdu nákladných áut a vyzvali obyvateľov, aby do odvolania nevychádzali von.

LA ROCHELLE. Juhozápadné Francúzsko v sobotu zasiahla silná búrka, ktorá prerušila dodávky elektriny, narušila cestnú a vlakovú dopravu, porážala stromy a spôsobila ďalšie škody. Búrka, ktorú ráno sprevádzal vietor s rýchlosťou až 150 kilometrov za hodinu, môže v priebehu dňa ešte zosilniť, varovala dopoludnia meteorologická služba Météo-France. Len v oblastiach Charentes a Landes prišlo o elektrinu viac ako 250-tisíc domácností. Pobrežie hlási vlnobitie, pri ktorom sa očakávajú vlny vysoké až desať metrov. Úrady zakázali jazdu nákladných áut, ktorých tak na rôznych parkoviskách a odstavných pruhoch zastavilo okolo 1700. Úrady tiež vyzvali obyvateľov, aby do odvolania pokiaľ možno nevychádzali von. Búrka pomenovaná Leiva je najmä v regióne Gironde svojou silou pre Francúzsko mimoriadna, zatiaľ však nie sú hlásené žiadne vážne zranenia, poznamenala rozhlasová stanica France Info.


Berlín vyháňa hercov v uniformách od známeho Checkpoint Charlie

"Americkí vojaci" pri bývalom berlínskom múre sú k turistom vulgárni, ak nezaplatia.

BERLÍN. Klasický suvenír v podobe spoločnej fotografie s dvoma "americkými vojakmi" na bývalom kontrolnom bode Checkpoint Charlie v nemeckej metropole, ktorým sa počas studenej vojny prechádzalo zo Západného Berlína do Nemeckej demokratickej republiky (NDR), bude pre turistov už zrejme minulosťou. Miestne úrady totiž nariadili, aby osoby, ktoré v uniformách pohraničnej stráže či vojenskej polície vyberali od návštevníkov tejto vyhľadávanej lokality peniaze za pózovanie na spoločnej fotografii, zastavili svoju činnosť. S odvolaním sa na pondelkové vydanie denníka Bild o tom informovala agentúra AFP. Zákaz prichádza po tom, ako príslušné orgány zistili, že turistom sa od "vojakov" dostáva nadávok, ak odmietajú poskytnúť "finančný príspevok". Tom Luszeit, stojaci na čele hereckej skupiny Dance Factory, ktorá na Checkpoint Charlie poskytuje tieto služby, uviedol, že následkom náhleho zákazu musel "prepustiť šesť kolegov". "Nevzdávame sa však, chceme sa tam vrátiť," povedal. Podľa Bildu ide o lukratívny biznis so zárobkami do 5000 eur za jediný deň. Checkpoint Charlie bol počas studenej vojny jedným z miest s najnapätejšou atmosférou; v októbri 1961 tu na seba mierili americké a sovietske tanky. Po opätovnom zjednotení Nemecka v roku 1990 sa lokalita zmenila na "Disneyland dejín" - s obchodníkmi predávajúcimi nepravé súčasti odevu Červenej armády a ľuďmi oblečenými v amerických vojenských uniformách zarábajúcimi na fotografovaní sa s turistami. Burkhard Kieker, šéf mestskej cestovnej agentúry Visit Berlin, v rozhovore pre denník Der Tagesspiegel uviedol, že súčasný Checkpoint Charlie je "pohľadom pre boľavé oči". Berlínske úrady po rozporoch týkajúcich sa plánov súkromných investorov - vrátane vybudovania hotela siete Hard Rock Cafe na mieste - pristúpili k prísnejším rozvojovým opatreniam; obmedzili výšku nových budov v okolí lokality či začali požadovať, aby 30 percent tamojších bytov predstavovalo verejné bývanie.


Taký teplý apríl ešte nenamerali. V Pakistane padol celosvetový rekord

Nový historický teplotný rekord za apríl je 50,2 stupňov Celzia.

BRATISLAVA. V pakistanskom meste Nawabshah v pondelok namerali teplotu 50,2 stupňov Celzia, čo je podľa meteorológov doteraz najvyššia nameraná a spoľahlivo potvrdená aprílová teplota na celej Zemi za celú históriu nám známych meraní. O teplotnom rekorde v meste s 1,1 milióna obyvateľmi, ktoré leží na juhu Pakistanu neďaleko Indického oceánu, informoval ako prvý Etienne Kapikian, meteorológ z Météo-France, ktorý túto teplotu označil za historicky najvyššiu nameranú aprílovú teplotu v Pakistane a na celom ázijskom kontinente. Informoval o tom Washington Post.Neskôr sa však ozvali médiám viacerí ďalší známi meteorológovia vrátane amerických odborníkov na extrémne teploty Christophera Burta a Randyho Cerveneho, ktorí tvrdia, že ide o rekord nielen v rámci Ázie, ale celého sveta. V apríli 2011 síce údajne namerali v mexickom meste Santa Rosa rovných 51 stupňov Celzia, tento údaj však meteorológovia spochybňujú a vravia, že nie je spoľahlivo potvrdený.


Budaj: Postoj premiéra nesmeruje úprimne k zrušeniu Mečiarových amnestií

Poslanec Ján Budaj vyzýva premiéra Roberta Fica, aby svoj prístup k problematike Mečiarových amnestií zmenil.

BRATISLAVA. Najnovší postoj predsedu vlády Roberta Fica (Smer) k návrhu na zrušenie amnestií Vladimíra Mečiara zatiaľ nesmeruje úprimne k ich zrušeniu. Myslí si to opozičný poslanec Ján Budaj (OĽaNO-NOVA), ktorý premiéra vyzýva, aby svoj prístup k tejto problematike zmenil. "Robert Fico hovorí, že spoznal spôsob, ako by sa dali riešiť amnestie. Domnievam sa, že tomu tak nie je. Podľa Ústavy (ÚS) má zákonodarnú moc najmä Národná rada. Parlament je preto zriadený, aby jeho poslanci s plnou vážnosťou rozhodovali o právnom systéme SR," zdôraznil Budaj. Pascu Ficovho návrhu vidí v tom, že ÚS už rozhodoval a v jeho výnose sa nachádza výrok, že amnestie nemožno dopĺňať ani meniť. "Práve preto je zmena Mečiarových amnestií možná len prijatím ústavného zákona a nie prostým poslaním na ÚS, lebo ten sa už k tejto veci negatívne vymedzil," vysvetlil opozičný poslanec. Budaj zopakoval, že Mečiarove amnestie sú morálny aj právny suterén. "Tieto rozhodnutia treba dať z nášho právneho poriadku preč. Elementárna spravodlivosť v politike je čosi, čomu rozumieme všetci. Je to tmel spoločnosti, máme jasno v tom, čo je zlo a čo je dobro. Voláme po pravde a spravodlivosti," podčiarkol. Poslanec aj preto prišiel s nápadom pripomenúť si sympózium, ktoré sa odohralo pod záštitou Václava Havla v roku 1990 pod názvom Etika a politika. "Vtedy sme si ani nevedeli predstaviť, ako naliehavá bude diskusia o etike v politike o 27 rokov neskôr," povedal Budaj. Aktuálne medzinárodné sympózium Etika a politika II. sa uskutoční 17. marca v historickej budove Národnej rady. Medzi rečníkmi sa objavia rakúsky exprezident Heinz Fischer, expremiérka Iveta Radičová, verejná ochrankyňa práv Jana Dubovcová, arcibiskup Stanislav Zvolenský, kazateľ Daniel Pastirčák či česká eurokomisárka Věra Jourová. Budaj chce pozvať aj premiéra Fica a predsedu NR SR Andreja Danka (SNS). Robert Fico nedávno povedal, že Ústavný súd by mohol dostať právomoc rozhodnúť, či sú Mečiarove amnestie zrušiteľné, alebo nie. Fico zdôraznil, že tieto amnestie od samého začiatku kritizoval a považuje ich za morálny suterén. Podľa jeho právneho názoru ich však nemožno "tak jednoducho" zrušiť prijatím ústavného zákona. Ak by však Ústavný súd povedal, že sa Mečiarove amnestie dajú zrušiť prijatím ústavného zákona, podľa predsedu vlády by nebol dôvod neurobiť to. Ale kým to súd nepovie, premiér tvrdí, že poslanci nemajú právomoc amnestie zrušiť. "Nerobme svojvoľne niečo, na čo nemáme oprávnenie v ústave," apeloval Fico vo videu. O opozičnom návrhu na zrušenie Mečiarových amnestií mal parlament rozhodovať na prvej tohtoročnej schôdzi. Budaj však svoj návrh nechal presunúť na marcovú schôdzu, aby vytvoril čas koaličným stranám Smer-SD a SNS ujasniť si, či sú amnestie zrušiteľné. Tak ako Smer-SD ani SNS o ich zrušiteľnosti nie je presvedčená. Budaj dnes avizoval, že svoj návrh už nestiahne. Myslí si, že ak by mali poslanci Smeru-SD pri hlasovaní voľnú ruku, viacerí by boli za zrušenie amnestií. Ak však Budaj neuspeje, o pol roka príde s návrhom opäť.


Vyše sto maturantov v Česku neprepadne, v teste bola chyba

V jednej z otázok boli dve možné správne odpovede.

PRAHA. Český minister školstva v demisii Robert Plaga (ANO) rozhodol o prehodnotení výsledkov maturitného testu z českého jazyka a literatúry. V jednej z otázok boli dve možné správne odpovede, zadanie však uvádzalo len jedno správne riešenie. Organizátor českých štátnych skúšok Cermat preto podľa spravodajského portálu Novinky.cz vystaví študentom, ktorých sa chyba týkala, nové výpisy testov. Časť dostane aj nové maturitné vysvedčenie. "Celkovo 113 žiakov vďaka zmene bodového hodnotenia neprepadne v teste a ich výsledok sa zmení na USPEL. U ďalších 34 sa zlepší známka o stupeň. Uvedená chyba nás veľmi mrzí a ospravedlňujeme sa za ňu žiakom a školám," uviedol Plaga. Dodal, že na utorok zvolal rokovanie s riaditeľom českého Centra pre zisťovanie výsledkov vzdelávania (Cermat) Jiřím Zikom a bude dôrazne požadovať vysvetlenie, ako mohlo k takejto chybe dôjsť. "Situáciu riešime, všetci dotknutí žiaci dostanú revidované výsledky najneskôr do utorka," zdôraznil Plaga. Zmena hodnotenia sa týka úlohy, v ktorej mali žiaci doplniť slovo do ustáleného slovného spojenia "... ruže prináša". Po rokovaní všetkých komisií uznával Cermat ako správnu odpoveď slovo trpezlivosť, teda ustálené slovné spojenie "trpezlivosť ruže prináša". Po konzultácii s členmi českej Nezávislej odbornej komisie pre maturitné skúšky však Plaga rozhodol o prehodnotení testu s tým, že správna odpoveď môže byť aj okrajovo používané "čas ruže prináša". Druhú správnu možnosť si v teste vybralo 4301 žiakov. Úloha sa automaticky skontroluje a prehodnotí u všetkých žiakov - nielen u tých, ktorí žiadali o preskúmanie.


Remišová vyzýva k opatreniam pre nápravu justície a prokuratúry

Slovensko podľa poslankyne čelí kríze, ktorá ohrozuje základy štátu.

BRATISLAVA. Poslankyňa Národnej rady Slovenskej republiky Veronika Remišová (nezaradená) podáva návrh na uznesenie Národnej rady a žiada, aby sa Národná rada zaviazala v rámci svojich ústavných kompetencií prijať všetky legislatívne opatrenia, ktoré budú viesť k náprave nežiaduceho stavu v justícií a na prokuratúre. Tiež k obnove dôvery občanov v tieto inštitúcie a k nezávislému vyšetreniu a dôslednému potrestaniu všetkých, ktorí porušili služobnú prísahu či zneužili svoju zákonnú právomoc. Slovensko podľa Remišovej čelí kríze, ktorá ohrozuje základy štátu. "Dnes je situácia tak vážna, že je potrebné razantné úsilie celej politickej scény postaviť sa rozkladu štátu zo strany mafie. Podozrenia z kupovania poslancov, ovplyvňovanie a zasahovanie finančnej skupiny do justície a výkonu spravodlivosti, ovplyvňovanie ústavných činiteľov mafiou, ako aj podozrenia spojené s podpredsedom Národnej rady Martinom Glváčom sa musia urýchlene vyšetriť a u každého jedného, ktorý sa podieľal na rozklade štátu, musí byť vyvodená exemplárna zodpovednosť," uviedla Remišová. "Nestačí o tom len hovoriť, potrebujeme politickú vôľu, činy a výsledky," dodala. Vážnosť situácie si podľa nej vyžaduje aj zvolanie mimoriadnej schôdze, o čom bude hovoriť aj s opozičnými kolegami v parlamente.


Vyhorenie je oficiálnou diagnózou. WHO ho zaradilo na zoznam duševných porúch

BRATISLAVA. Vyhorenie sa po viac než štyridsiatich rokoch stalo skutočnou zdravotnou diagnózou. Svetová zdravotnícka organizácia zaradila syndróm vyhorenia do Medzinárodnej klasifikácie chorôb (MKCH). Ide o príručku, ktorú využívajú na diagnostiku poskytovatelia zdravotnej starostlivosti, no odvolávajú sa na ňu aj poisťovne vo väčšine krajín sveta. V jedenástej revízii MKCH možno vyhorenie nájsť v časti, ktorá sa venuje poruchám spojeným so zamestnaním, prípadne nezamestnanosťou. Lekári môžu syndróm vyhorenia diagnostikovať v prípade, ak pacient Kým však lekár definitívne určí diagnózu, musí vylúčiť iné ochorenia, ako napríklad úzkostné poruchy či poruchy nálady. Zároveň platí, že diagnózu vyhorenia nateraz možno vzťahovať iba na pracovné prostredie a nie na súkromný život.


Francúzsky súd zablokoval Le Penovej strane dvojmiliónový štátny príspevok

Marine Le Penová  sa proti rozhodnutiu odvolá.

PARÍŽ. Šéfka francúzskej pravicovo-populistickej strany Národné zhromaždenie (RN) oznámila, že sa odvolá proti rozhodnutiu zablokovať jej strane štátny príspevok vo výške dvoch miliónov eur. O zablokovaní prostriedkov pre Národné zhromždenie rozhodli sudcovia, ktorí vyšetrujú údajné zneužitie prostriedkov EÚ stranou Marine Le Penovej, informovala AP. "Rozhodnutie sudcov je ozajstný štátny prevrat," vyhlásila v pondelok vo francúzskej televízii BFMTV predsedníčka strany RN, ktorá bola predtým dlhodobo známa pod názvom Národný front. Zadržanie prostriedkov pritom označila za nezákonné a politicky motivované a avizovala, že ešte v priebehu pondelka voči nemu podá odvolanie. Politička zdôraznila skutočnosť, že sudcovia dali zablokovať príspevok ešte v priebehu vyšetrovania, takže nerešpektovali právny princíp prezumpcie neviny. Le Penovej strane, ktorá sa tento rok premenovala v rámci snáh zbaviť sa názvu spájaného mnohými voličmi s rasizmom a antisemitizmom, mali v pondelok vyplatiť z francúzskeho štátneho rozpočtu 2,35 milióna eur. Ide o takmer polovicu zo štátneho príspevku vo výške 4,5 milióna eur, ktoré malo RN tento rok dostať za hlasy získané vo voľbách. Vyšetrujúci sudcovia však rozhodli, že zmienený podiel z príspevku bude zadržaný počas vyšetrovania obvinení tejto strany zo zneužívania financií Európskeho parlamentu. Le Penová a jej spojenci to vnímajú ako ohrozenie samotnej existencie strany, keďže nebude môcť uhrádzať mzdy, prenájom a iné prevádzkové náklady. RN už spustila na internete verejnú zbierku, prostredníctvom ktorej začala zhromažďovať príspevky od svojich priaznivcov. Od konca augusta jej totiž po zablokovaní štátnej podpory hrozí platobná neschopnosť. Parížska prokuratúra od decembra 2016 vyšetruje podozrenia, že asistenti europoslancov Národného frontu, platení z prostriedkov EP, v skutočnosti vykonávali prácu pre túto stranu vo Francúzsku. EP vlani odhadol, že takto neoprávnene zinkasovali celkovo asi päť miliónov eur. Le Penová a jej strana tieto obvinenia dôrazne popierajú.


Slávny klub čaká roky na úspech. Pomôže mu výnimočný tínedžer?

Kanadský klub hrá sebavedomo. Ťahajú ho výnimočný Connor McDavid a brankár Cam Talbot.

BRATISLAVA. Klub začal pôvodne hrať vo World Hockey Association (WHA), súťaži, ktorá v sedemdesiatych rokoch konkurovala slávnej NHL. Keď však zanikla, presunul sa do profiligy. S hráčmi ako Wayne Gretzky, Mark Messier, Jari Kurri či Paul Coffey vytvoril Edmonton Oilers zatiaľ poslednú dynastiu v súťaži. Výsledok? V rokoch 1983 až 1990 získal päťkrát Stanley Cup. Odvtedy dosiahol len jeden výraznejší úspech – v roku 2006 prehral vo finále s Carolinou. Inak patril k priemerným mužstvám, v posledných desiatich sezónach navyše nepostúpil ani raz do play-off. V aktuálnom ročníku by však mohol sériu ukončiť. Po dvanástich zápasoch sa so ziskom sedemnástich bodov drží na druhej priečke v Západnej konferencii. „Našli sme spôsob, ako vyhrávať. A to je najdôležitejšie,“ vravel agentúre CP útočník Jordan Eberle. „Začali sme skvelo, ale to je celé. Robíme dobré veci a verím, že v tom budeme pokračovať. Odohrali sme len pár zápasov, čaká nás ešte dlhá cesta,“ hovoril pre denník Edmonton Journal Connor McDavid, najmladší kapitán v histórii NHL. Práve devätnásťročný Kanaďan je najväčšou hviezdou mužstva. Po ľade lieta, vymýšľa zaujímavé akcie a pravidelne boduje. V dvanástich zápasoch zaznamenal trinásť bodov (5+8), patrí k najproduktívnejším hráčom ligy. „Niet pochýb o tom, že je najlepším devätnásťročným hokejistom, akého som kedy videl. A to som mal možnosť pozorovať Marka Messiera, Maria Lemieuxa či Guya Lafleura. Tento chlapec je výnimočný,“ pochválil ho legendárny Wayne Gretzky, ktorý doviedol Edmonton k štyrom Stanley Cupom. Úspech však nezaručil len on. Mužstvo má vyvážené formácie, hrá sebavedomo a kolektívne. V útoku sa darí Milanovi Lucicovi, Jordanovi Eberlemu či Leonovi Draisatlovi, predminuloročnej trojke draftu. V defenzíve podávajú solídne výkony mladý Darnell Nurse, Adam Larsson, ktorý prišiel výmenou za niekdajšieho lídra tímu Taylora Halla, či Slovák Andrej Sekera. „Na ľade spolu veľa komunikujeme a snažíme sa čo najrýchlejšie prihrávať puk útočníkom. Čím kratšie ho máme v našom pásme, tým dlhšie je vpredu. Takto k tomu pristupujeme, nie je to žiadne tajomstvo,“ povedal Sekera klubovej televízii. Veľká sila sa skrýva aj v bránkovisku. Zatiaľ čo v minulosti mal Edmonton na tomto poste problém, teraz našiel správneho človeka. Cama Talbota. Kanaďan bol dva roky náhradníkom Henrika Lundqvista v New Yorku Rangers, odkiaľ ho vlani Oilers získali výmenou za tri draftové výbery. Tento rok navyše doviedol Kanadu k triumfu na majstrovstvách sveta v Rusku. Talbot sa odvďačuje skvelými výkonmi – vyhral osem z dvanástich zápasov, dvakrát vychytal čisté konto a dosiahol viac ako 92-percentnú úspešnosť zákrokov. „Je fajn, že sa môžeme naňho spoľahnúť. Veríme mu, v náročných okamihoch nás vždy podrží. Zatiaľ bol skvelý a je jedným z dôvodov, prečo sme tam, kde sme,“ tvrdí bojnický rodák Andrej Sekera. Mladý a ambiciózny Edmonton štart ročníka zvládol, stávková kancelária Bodog ho po prvom mesiaci zaradila medzi najväčších adeptov na titul. Pred sezónou patril k outsiderom. Otázkou je, či si vysoký štandard udrží aj v ďalšom priebehu. Väčší test ho čaká už v novembri, keď odohrá desať z pätnástich stretnutí vonku. Úvodné dva prehral, ďalší vyhral. Tento text ste mohli čítať vďaka tomu, že platíte za obsah. Vážime si to.


Domácnosti v eurozóne usporili viac

BRATISLAVA. Miera úspor domácností v eurozóne v prvom kvartáli tohto roka podľa sezónne upravených údajov bola na úrovni 12,3 %, čiže stúpla v porovnaní so záverečným štvrťrokom vlaňajška, kedy bola vo výške 12,1 %. Miera investícií domácností v eurozóne, ktorú tvoria hlavne nákupy a rekonštrukcie obytných nehnuteľností, bola v období januára až marca tohto roka na úrovni 8,9 %, čiže medzikvartálne vzrástla, keďže v štvrtom kvartáli 2016 bola vo výške 8,6 %. Informovali o tom vo štvrtok štatistický úrad Európskej únie Eurostat a Európska centrálna banka.Miera podnikateľských investícií v eurozóne v prvom kvartáli tohto roka bola podľa sezónne upravených údajov na úrovni 22,2 %, čiže sa znížila v porovnaní s predchádzajúcim kvartálom, kedy bola vo výške 23,6 %. Miera hrubých investícií nefinančných firiem vyjadruje pomer investícií do fixných aktív (budovy, stroje atď.) voči pridanej hodnote.


Česi prepustili kurdského vodcu. Podporujete terorizmus, odkazuje Turecko

Rozhodnutie je v rozpore s medzinárodným právom a bude mať vplyv na vzťahy s Českou republikou, odkázal Česku hovorca tureckej vlády.

PRAHA. Pražský mestský súd v utorok prepustil na slobodu bývalého vodcu sýrskej kurdskej Strany demokratickej jednoty (PYD) Sáliha Muslima. Toto rozhodnutie pred budovou súdu privítalo niekoľko desiatok Kurdov, informoval server iDNES.cz. Polícia ČR zadržala Muslima cez víkend. Medzinárodný zatykač naňho vydalo Turecko, ktoré úrady v Česku žiadalo o Muslimovo vydanie. Mestský súd v Prahe v utorok na neverejnom pojednávaní rozhodoval, či Kurd spĺňa podmienky pre uvalenie väzby, alebo či bude prepustený na slobodu. "Rozhodnutie je v rozpore s medzinárodným právom a bude mať vplyv na vzťahy s Českou republikou," komentoval verdikt podpredseda tureckej vlády a jej hovorca Bekir Bozdag. Dodal, že toto rozhodnutie "podporuje teroristické organizácie" a je "jasnou podporou terorizmu". Ako informoval Muslimov advokát Miroslav Krutina, sudca rozhodol v prospech jeho mandanta. Sudca súčasne akceptoval Muslimov sľub, že sa bude na základe predvolania zúčastňovať na súdnych pojednávaniach a bude sa zdržiavať len v štátoch EÚ. Muslim sa v Prahe počas víkendu zúčastňoval na medzinárodnej konferencii o Blízkom východe. Zadržali ho v noci na nedeľu. Začiatkom februára Turecko zaradilo Muslima na svoj zoznam najhľadanejších osôb a za jeho dolapenie vypísalo odmenu štyri milióny tureckých lír (858.756 eur). PYD je poprednou kurdskou politickou silou na severe Sýrie. Sálih Muslim si v nej zachováva veľký vplyv, aj keď vlani zo svojej funkcie v strane odstúpil. Ankara považuje PYD za odnož zakázanej Strany kurdských pracujúcich (PKK), ktorá vedie v juhovýchodnom Turecku už viac ako 30 rokov ozbrojený boj za autonómny Kurdistan. Za teroristickú organizáciu považujú PKK okrem Turecka aj EÚ a USA.


Britská vojenská loď zakotvila v izraelskom prístave Haifa

Obe krajiny v utorok zároveň uskutočnili spoločné námorné cvičenie.

HAIFA. Britská vojenská loď Bulwark zakotvila v izraelskom prístave Haifa. Obe krajiny v utorok zároveň uskutočnili spoločné námorné cvičenie, uviedla tlačová agentúra AP. Britská loď podľa AP priplávala do Haify v čase zvýšeného napätia vo východnej časti Stredomoria krátko po tom, ako Rusko vyslalo k pobrežiu Sýrie svoju lietadlovú loď Admiral Kuznecov. Izrael i Británia však označili príchod lode Bulwark do Haify za rutinnú záležitosť. Veliteľ britskej lode, kapitán James Parkin, uviedol, že oblasť východného Stredomoria je momentálne "riadne nebezpečná" a že jeho vojaci sú vo vysokom stupni pripravenosti. Predstaviteľ izraelského námorníctva, ktorý v súlade s vojenskými predpismi hovoril anonymne, povedal, že východná časť Stredozemného mora sa v ostatnom čase stala dejiskom pre "množstvo aktivít" zahraničných námorných síl.


Rusnák sa v C1 na 1000 m predstaví len v B-finále: Nemám si čo vyčítať

Do A-finále sa nedostali ani kajakári Jakubík s Gacsalom.

SZEGED. Slovenský singlkanoista Matej Rusnák obsadil v sobotnom semifinále na 1000 m na MS v rýchlostnej kanoistike v Szegede 6. miesto a predstaví sa v B-finále. Za víťazom Nemcom Sebastianom Brendelom zaostal o 4,76 sekundy. "Budem sa opakovať, z môjho pohľadu som predviedol ideálnu jazdu a nemám si čo vyčítať. Išiel som od začiatku do konca naplno a stačilo to na 6. priečku. V B-finále sa budem biť o čo najlepšie umiestnenie," povedal v cieli Rusnák. Do A-finále sa nedostali ani kajakári Gábor Jakubík s Ákosom Gacsalom, ktorí v K2 na 1000 m skončili rovnako šiesti s výrazným odstupom 7,32 sekundy na prvých Čechov Josefa Dostála a Radka Šloufa.


Do parlamentu vpochodovala Čestná stráž. Bude chrániť štátne symboly

Danko si od stráže sľubuje zvyšovanie národného povedomia.

BRATISLAVA. Štátne symboly vo vstupnej hale Národnej rady SR stráži od utorka Čestná stráž Ozbrojených síl SR. Nápad prišiel od predsedu parlamentu Andreja Danka (SNS), podľa ktorého by mala byť galéria štátnych symbolov vnímaná ako národný oltár. Pri nástupe bol okrem Danka aj premiér Robert Fico (Smer), celé vedenie parlamentu a niekoľkí poslanci a ministri. Prezident  Andrej Kiska, ktorý je hlavným veliteľom ozbrojených síl, chýbal.


Švajčiari zaradili na čiernu listinu vyše dvadsať bánk

Švajčiarsky dohľad nad finančným trhom nezverejnil banky, ktoré sa na zozname ocitli.

BERN. Švajčiarsky dohľad nad finančným trhom Finma bojuje proti vzostupu prania peňazí a korupcie. Na čiernu listinu najnovšie zaradil 21 bánk a označil ich za rizikové. Finma nezverejnila banky, ktoré sa dostali na zoznam. Vie sa len to, že ide o úverové ústavy rôznej veľkosti a zo všetkých jazykových regiónov krajiny. Zvýšenie úsilia proti uvedenej trestnej činnosti súvisí s tým, že vlani banky vo Švajčiarsku preprali medziročne viac peňazí. S touto nedovolenou činnosť súvisí aj vzostup korupcie. Finma vlani vyšetrovala 22 prípadov prania peňazí. V roku 2015 ich bolo len 9. Šéf bankového dohľadu Mark Branson na tlačovej konferencii uviedol, že príčinu vzostupu prania peňazí vidí v tom, že opatrenia prijaté na jeho obmedzenie sa dôsledne nesplnili. Táto úloha zostáva v činnosti bankového dohľadu aj naďalej kľúčovou. Vlani najvýraznejšie porušila zákaz prania peňazí tessinská banka BSI. Jej pobočka v Malajzii robila pochybné finančné transakcie štátneho fondu 1MBD. Jej kontrolný systém úplne zlyhal. Za to nasledoval trest. Finma nariadila jej likvidáciu. Vysoký trest za podobnú činnosť dostala aj menšia súkromná banka Falcon. Do korupčného škandálu sa zaplietla dokonca veľkobanka UBS a štyri ďalšie úverové ústavy, ktorých mená dohľad nezverejnil. Branson uviedol, že pravidlá poučenia z finančnej krízy v rokoch 2008/2009 vo Švajčiarsku spísali "len" na 1135 stranách. V americkom zákone Dodda a Franka sú poučenia z rovnakej udalosti formulované na 22.000 stranách. Šéf Finmy nevidí možnosť odstránenia prania peňazí a korupcie. Oba nešváry majú korene v tom, že ich živia klienti bánk. To však neznamená, že sa s nimi treba zmieriť a kapitulovať pred nimi.


Rakúšania plánujú prispôsobiť výšku prídavkov domovským krajinám

Slovenské národné stredisko pre ľudské práva upozorňuje na rozpor s legislatívou EÚ.

BRATISLAVA. Slovenské národné stredisko pre ľudské práva (SNSĽP) považuje za neprípustné, aby bola výška rodinných prídavkov vyplácaných do zahraničia závislá od kúpnej sily miesta trvalého bydliska dieťaťa. Uviedlo to v pondelok v reakcii na legislatívne aktivity Rakúskej republiky v súvislosti so zavedením nižších rodinných prídavkov na deti žijúce v zahraničí. Rakúsku legislatívu ohľadom rodinných prídavkov SNSĽP monitoruje. Aktuálne má rakúsky návrh zákona o zavedení nižších rodinných prídavkov na deti žijúce v zahraničí zaviesť právnu úpravu, podľa ktorej by sa rodinné prídavky pre rodičov pracujúcich v Rakúsku mali s platnosťou od roku 2019 prispôsobiť výške životných nákladov v domovských krajinách. "Stredisko takto navrhovanú rakúsku právnu úpravu nepovažuje za súladnú s právom EÚ," skonštatoval jeho právnik Eduard Csudai. Vysvetlil, že ku kogentne dodržiavaným právnym predpisom EÚ patria osobitne normatívne akty regulujúce výkon základných práv a slobôd, ako aj všeobecný zákaz nerovného zaobchádzania na základe štátnej príslušnosti podľa Zmluvy o fungovaní Európskej únie. Všetky členské štáty sú preto podľa Csudaia zaviazané prijať národné podporné opatrenia voľného pohybu pracovníkov, prípadne odstrániť existujúce prekážky. "Tým sa zaručí prisťahovaným aj odsťahovaným zamestnancom a ich nezaopatreným deťom, že im budú vyplatené plnenia patriace osobám žijúcim na štátnom území jednotlivých členských štátov EÚ," ozrejmil. Stredisko v tlačovej správe zdôraznilo, že pri realizácii prenosu nároku na plnenia do domovského štátu ich príbuzných by nemal štát, v ktorom títo zamestnanci pracujú, z toho profitovať. "Taktiež nesmie využívať, že migrujúci pracovníci sa v záujme zamestnania v cudzom štáte rozhodli pracovať oddelene od svojich rodín," upozornil Csudai. Členské štáty EÚ majú rozdielne sociálne systémy a rodinné dávky priznávajú v rozdielnych výškach. "Napriek tomu stredisko považuje za neprípustné, aby bola výška plnení vyplácaných von zo štátu závislá od kúpnej sily miesta trvalého bydliska dieťaťa," uvádza tlačová správa. Stredisko bude uvedený prípad ďalej sledovať a je pripravené poskytnúť slovenským orgánom štátnej správy, ktoré už vo veci konajú, odbornú súčinnosť.


Najhlbšie miesta Zeme sú toxické viac, ako najšpinavšie rieky v Číne

Na dno priekop sa látky dostali cez potravinový reťazec.

NEWCASTLE, BRATISLAVA. Zvyčajne ich považujeme za exotické a človekom takmer nepreskúmané miesta. Napriek tomu ich ovplyvňuje ľudská činnosť - a to negatívnym spôsobom. V hlbokomorských systémoch totiž objavili vedci chemikálie, ktoré koncetráciou prevyšujú aj niektoré najznečistenejšie miesta na Zemi. Naznačuje to štúdia vo vedeckom časopise Nature Ecology and Evolution. „Skutočnosť, že sme našli také veľké množstvá znečisťujúcich látok na jednom z najviac vzdialených a neprístupnych miest na Zemi, ukazuje, aký dlhodobo zničujúci dopad má ľudstvo na našu planétu,“ píše v tlačovej správe univerzity v Newcastli vedúci štúdie Alan Jamieson. „To čo za sebou zanechávame, nie je zrovna skvelé dedičstvo.“ Vysoké hodnoty znečisťujúcich látok objavili výskumníci v tukových tkanivách rôznonožcov, druhu kôrovcov, ktorý žije na dne Tichého oceánu. Špeciálnym podmorským vozidlom sa pozreli na dno Mariánskej a Kermadekovej priekopy, ktoré sú od seba vzdialené sedemtisíc kilometrov a obe dosahujú hĺbku viac ako desať kilometrov. V ich telách našli vysoké hodnoty bromovaných difenyletherov (PBDE), ktoré sa používali ako spomaľovače horenia a polychlórovaných bifenylov (PCB) – používali sa v priemyselnej chémii v tranformátoroch, kondenzátoroch a ako chladiace kvapaliny. Najvyššie namerané hodnoty z Mariánskej priekopy boli až 50-krát vyššie ako v kraboch, ktoré žijú vo vodách Liao-che, jednej z najznečistenejších riek v Číne. Kontaminácia bola podobne vysoká ako v japonskom zálive Suruga, ktorý sa považuje za najznečistenejšiu priemyselné zónu v severozápadnom Tichomorí. „Hoci autori dokázali vyčísliť koncentrácie týchto chemikálií v kôrovcoch z hlbokých oceánskych priekop, zdroj látok v týchto oblastiach a tiež mechanizmy, ako sa sem dostali, sú do značnej miery neznáme,“ dodáva pre web BBC ekotoxikologička Katherine Daffornová, ktorá sa štúdie nezúčastnila. Najpravdepodobnejšie je, že chemikálie PCB, PBDE ia mnohé iné sa na dno morí a oceánov dostávajú vďaka kontaminovaným plastovým odpadom a cez mŕtve telá zvierat, ktoré padajú ku dnu. Rôznonožce potom kontaminované organizmy zjedia, chemikálie sa uložia v ich tele a šíria sa potravinovým reťazcom ďalej. Z hlbokého oceánu sa tak stáva úložisko na toxické chemikálie. DOI: 10.1038/s41559-016-005


Tokio tvrdí, že ak Severná Kórea odpálila balistické rakety, porušila rezolúcie

KĽDR odpálila dve strely do Japonského mora.

TOKIO. Posledné testy balistických rakiet, ktoré uskutočnila Kórejská ľudovodemokratická republika (KĽDR), sú porušením rezolúcií Organizácie Spojených národov (OSN). V piatok to vyhlásil námestník tajomníka japonskej vlády Kótaró Nogami. Píše o tom agentúra Reuters. "Išlo o balistické strely, čo je v rozpore s rezolúciami OSN," uviedol na margo severokórejských testov Nogami počas pravidelnej tlačovej konferencie. KĽDR odpálila dve strely do Japonského mora ešte vo štvrtok. Podľa juhokórejskej armády to boli zrejme rakety krátkeho doletu. Pentagón vo svojej analýze dospel k záveru, že išlo o balistické strely, ktorých odpaľovanie Pchjongjangu zakazujú viaceré rezolúcie Bezpečnostnej rady OSN. Uvedený zákaz sa podľa agentúry DPA vzťahuje na balistické rakety krátkeho, stredného i dlhého doletu. Severokórejská tlačová agentúra KCNA nekonkretizovala, aké "prostriedky" dlhého doletu boli odpálené počas predmetného cvičenia za účasti vodcu krajiny Kim Čong-una. V texte jej správy sa nespomína slovo raketa ani strela. Cvičenie však bolo podľa KCNA úspešné a demonštrovalo silu a schopnosť rýchlej reakcie severokórejských síl, ktoré sú "plne pripravené" na profesionálne vykonanie akýchkoľvek operácií a bojových úloh. Do cvičenia sa zapojili jednotky Kórejskej ľudovej armády nasadené "v prvej línii a na západnom fronte". Strely, ktoré Severná Kórea odpálila 9. mája, sú podľa expertov zrejme rovnaké ako tie, čo KĽDR vystrelila do Japonského mora minulý týždeň. Vtedy vypálila niekoľko rakiet krátkeho doletu. Ako pripomína agentúra Reuters, Japonsko sa nachádza v zóne dostrelu severokórejských rakiet stredného doletu. Tokio je preto hlasným odporcom raketového programu KĽDR.


Zamestnávatelia v USA vytvorili v januári najviac nových miest za štyri mesiace

Januárový výsledok prekonal predpovede analytikov.

WASHINGTON. Americkí zamestnávatelia vytvorili v januári najviac nových pracovných miest za štyri mesiace. Miera nezamestnanosti však minulý mesiac mierne vzrástla, zatiaľ čo tempo zvyšovania platov sa spomalilo. Podľa najnovších údajov ministerstva práce vo Washingtone zamestnávatelia v USA, okrem poľnohospodárstva, prijali v januári 227.000 nových pracovníkov. To je podstatne viac ako v decembri, keď po revízii vytvorili 157.000 nových miest. Ministerstvo zároveň revidovalo decembrový údaj mierne smerom nahor z pôvodných 156.000 nových miest pri rýchlom odhade. Januárový výsledok prekonal predpovede analytikov, ktorí očakávali, že v USA pribudne v sledovanom mesiaci 180.000 nových pracovných príležitostí. Ministerstvo zároveň oznámilo, že miera nezamestnanosti v USA minulý mesiac mierne vzrástla na 4,8 % z decembrových 4,7 %. Dôvodom jej zvýšenia bol však fakt, že si viac ľudí začalo aktívne hľadať prácu, teda aj tí, ktorí medzitým vypadli z evidencie. Priemerná hodinová mzda sa v januári zvýšila medzimesačne len o 0,1 %. V medziročnom porovnaní vzrástla hodinová mzda o 2,5 %. Tempo jej rastu sa tak spomalilo oproti decembru, keď stúpla o 2,8 %.


Siemens podozrieva Rusko z nelegálnych dodávok turbín na Krym

Rusko malo proti vôli spoločnosti a v rozpore so sankciami Európskej únie vyviezť na Krym najmenej dve plynové turbíny.

BERLÍN. Nemecký priemyselný konglomerát Siemens má podozrenie, že prinajmenšom dve plynové turbíny dodané Rusku skončili v rozpore so sankciami Európskej únie a proti vôli spoločnosti na Kryme. Spoločnosť o tom informovala v pondelok. Podľa jej údajov mal nešpecifikovaný ruský zákazník opakovane písomne potvrdiť, že turbíny sa nedostanú na ukrajinský polostrov, ktorý Moskva obsadila v roku 2014. „Toto konanie znamená jasné porušenie zmluvy o dodávke so Siemensom,“ uviedla firma s tým, že ustanovila pracovnú skupinu, ktorá preskúma jej všetky ruské kontrakty.Európska únia v rámci sankčného režimu povoľuje vyvážať do Ruska zariadenia pre energetické odvetvie, nesmú sa však exportovať na okupovaný Krym. Prokuratúra v Mníchove medzitým informovala, že zvažuje vyšetrovanie s cieľom zistiť, či Siemens dodávkami z minulého leta neporušil sankcie EÚ.


TOP 10 SPRÁV Z THE SLOVAK SPECTATORŠtefánik pravdepodobne nafotil prvý československý akt

1. Halloween v Bratislave? Na tieto akcie sa rozhodne oplatí prísť. Top 10 events in Bratislava 2. Ako dlho sa vyrába jeden Jaguar? Pozrite sa do novej fabriky v Nitre: It takes six hours to assemble one Land Rover Discovery in Nitra 3. Československo Slovákov zachránilo pred zánikom, hovorí expert na Masaryka. Czechoslovakia was saving grace for Slovaks 4. Načo je vlastne dobrý titul JUDr? Why is an 18-year-old doctoral dissertation causing an uproar among the public? 5. Verili sme, že na západe je všetko lepšie. Už si to nemyslím, hovorí Slovenka, ktorá sa vrátila domov: Blog: Slovakia needs a positive culture of role models 6. Na brehu potoka Slanec sa našla unikátna dýka: Bronze Age dagger unearthed 7. Aké tajomstvá odhalili vykopávky na námestí v Starej Ľubovni? Unexplored church conceals historic secrets 8. Prečo Slovensko uprednostňuje zimný čas? When Daylight Saving Time is abolished, Slovakia will keep winter time 9. Skúsenosti z vedenia televízie mi môžu pomôcť, hovorí v rozhovore Václav Mika, kandidát na primátora Bratislavy. Mika: Bratislava needs to define what kind of city it is 10. Štefánik pravdepodobne nafotil prvý československý akt: Štefánik co-founded Czechoslovakia but did not live to see it thrive Až 70 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka.  Len 18 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


DOBRÉ RÁNODobré ráno: Čaká nás koniec ministerky Kalavskej, aj reformy nemocníc?

Ide o najväčšiu reformu ostatných rokov.

Ministerka zdravotníctva Andrea Kalavská najprv hrozila demisiou, teraz je už miernejšia. V spore ide o reformu nemocníc, ktorú chce Smer dať do parlamentu ešte pred voľbami ako ústavný zákon. Ministerka minulý týždeň Robertovi Ficovi odkázala, že reformu predloží ako obyčajný zákon. Smer preto tvrdí, že vlastnú reformu, ktorú sľubovali, nepodporí.   O čo presne v tomto spore ide? Prečo záleží na tom, či je to ústavný alebo obyčajný zákon? A chystá sa ministerka utiecť z vlády ešte pred voľbami, aby mohla vstúpiť do strany Tomáša Druckera? Zuzana Kovačič Hanzelová sa pýta redaktora domáceho spravodajstva Jána Krempaského. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Najnovší prieskum agentúry Focus ukazuje, že Smer-SD by stále vyhral parlamentné voľby. Volilo by ho viac ako 20 percent opýtaných. Na druhom mieste je koalícia PS/SPOLU s takmer 15-timi percentami, potom ĽSNS s 11 a pol percentami. Nasleduje SaS s asi ôsmimi percentami, KDH s takmer sedem a pol, SNS so siedmimi, a Sme rodina so šesť a pol percentami. Na chvoste sú OĽaNO so šiestimi a Za ľudí s päť a pol prcentami. Koaličný Most-Híd by bol mimo parlamentu s takmer 4 a pol percentami. Strana Smer odmieta obvinenia, ze sa po vražde Jána Kuciaka a Martiny Kušnírovej uchádzala o podporu strany Mariána Kotlebu. Pod vyhlásenie sa podpísali Robert Fico aj Peter Pellegrini. Narážajú tak na komunikáciu Mariana Kočnera z aplikácie Threema, kde sa písalo v čase vládnej krízy, že koalícia by mohla mať podporu ĽSNS a vláda nepadne. Vedci opísali novú príčinu Alzheimerovej choroby. Objav môže pomôcť pri výrobe lieku. Hlavnou príčinou má byť hromadenie látok v lyzozómoch, teda v malých útvaroch v bunke, ktoré slúžia ako jej tráviaci aparát. Tento týždeň sa začne exekúcia voči obchodnému reťazcu Billa. Potraviny nezaplatili miliónovú pokutu, ktorú im udelila štátna veterinárna a potravinová správa. Pokuty vo výške milión eur dostali v posledných piatich rokoch nielen Billa, ale aj Tesco, Kaufland, Coop Jednota a Carrefour. Štát vymohol zatiaľ len jednu, ostatné sú na súde. Rusko nebude informovať o radiácii pri výbuchu ich testovacej rakety. Výbuch zabil piatich vedcov. Organizácia Zmluvy o všeobecnom zákaze jadrových skúšok, ktorá sídli vo Viedni, uviedla, že dve ruské stanice, ktoré monitorujú radiáciu, boli dni po nehode odpojené od internetu a zakrátko sa k nim pridali ďalšie dve. Ak hľadáte oddychovejší podcast bez spravodajských informácií, Armchair expert Daxa Sheperda môže byť odpoveďou. Známy herec a komik si volá zaujímavých hostí, hercov, umelcov, ale aj vedcov, a rozoberá s nimi jednoducho život. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Johnson je tým správnym mužom pre brexit, tvrdí Trump

Trump kritizoval i predošlé rokovania o brexite.

BIARRITZ. Britský premiér Boris Johnson je tým "správnym mužom" pre brexit, vyhlásil v nedeľu ráno americký prezident Donald Trump na ich spoločnom stretnutí na summite krajín G7 vo francúzskom meste Biarritz. Informovali o tom agentúra AFP i spravodajská stanica Sky News. Trump tak odpovedal na otázku novinárov, akú radu by dal Johnsonovi v súvislosti s brexitom. "On nepotrebuje nijakú radu, on je tým správnym mužom pre tento džob," povedal Trump. Johnson "bude skvelým premiérom", chválil nového britského predsedu vlády Trump. "On je iná osobnosť," vyjadril sa na jeho adresu v porovnaní s bývalou premiérkou Theresou Mayovou. Trump kritizoval i predošlé rokovania o brexite a uviedol, že Británia "nebude mať okolo členku kotvu, ktorú mala predtým". Britský premiér prostredníctvom svojho účtu na Twitteri lídrom skupiny G7 odkázal, že "Británia pod jeho vedením bude medzinárodnou, navonok otvorenou a sebavedomou krajinou". Americký prezident na stretnutí avizoval, že Spojené štáty a Británia spolu uzavrú "veľmi veľkú obchodnú dohodu". Dodal, že tak spravia rýchlo. Ako napísala agentúra AP, na otázku, či ľutuje eskaláciu obchodnej vojny s Čínou, sa Trump vyjadril, že si "všetko ešte raz premyslel". "S Čínou momentálne vychádzame veľmi dobre," povedal Trump. Podľa DPA však rovnako vyhlásil, že verí tomu, že jeho spojenci "budú rešpektovať obchodnú vojnu" s Čínou, ku ktorej podľa jeho slov musí dôjsť. Trump uviedol, že je "možné", že budúci rok, keď budú summit G7 hostiť Spojené štáty, prizve Rusko, aby sa opäť stalo členom skupiny ekonomicky najrozvinutejších krajín sveta.


SaS odmieta návrh, aby boli rekreačné poukazy povinné pre všetkých

SaS si myslí, že poukazy by mali byť pre firmy dobrovoľným benefitom pre zamestnancov.

BRATISLAVA. Strana Sloboda a Solidarita (SaS) zásadne odmieta návrh Slovenskej národnej strany (SNS), aby rekreačné preukazy, resp. príspevky povinne preplácali aj zamestnávatelia, ktorí majú do 49 zamestnancov. SaS si myslí, že rekreačné poukazy by mali byť pre firmy dobrovoľným benefitom pre ich zamestnancov, ktorý štát uznáva ako daňovo oprávnený náklad. Informovala o tom v utorok SaS v tlačovej správe."Povinné preplácanie dovolenkových poukazov absolútne nezohľadňuje ekonomickú situáciu zamestnávateľov. Navyše rekreačné poukazy prinášajú zamestnávateľom len ďalšiu byrokraciu a náklady," tvrdí šéf SaS Richard Sulík. Zamestnanci podľa poslanca Národnej rady za SaS Mariána Viskupiča najlepšie vedia, čo majú robiť, aby si udržali svojich zamestnancov. "Nie každá firma je v dokonalej kondícii a pripravená na všetky nepríjemné prekvapenia, ktoré im táto vládna koalícia pripravila - od zvýšenia minimálnej mzdy až po príplatky za víkendy a nočné," uviedol Viskupič. Argumenty predsedu SNS Andreja Danka, že rekreačnými poukazmi sa zvýši cestovný ruch na Slovensku, podľa SaS stoja na vode. "Je pravdou, že oproti minulému roku pribudlo prenocovaní a 16 tisíc lôžok, avšak prišlo hlavne k nahláseniu neoficiálnych ubytovacích kapacít, ktoré existovali už predtým. Naše prepočty teda ukazujú, že skutočný nárast cestovného ruchu je na úrovni 2 %, čiže ide o zanedbateľné percento," tvrdí člen SaS Michal Sklienka.Vládna koalícia by si podľa SaS mala uvedomiť, že je len pár mesiacov do volieb, kedy sa občania Slovenska rozhodnú, ktorým smerom má krajina ísť. "Preto by nemali koaliční politici na čele s Andrejom Dankom prichádzať s nápadmi, ktoré sa dotknú rozpočtu budúcej vlády," dodalo SaS.Nárok na rekreačný príspevok by mali mať všetci zamestnanci od 1. januára 2021. Poskytovať ho majú aj zamestnávatelia s menej ako 50 zamestnancami. Rozšírenie povinnosti uhrádzať príspevok na rekreáciu na Slovensku všetkým zamestnancom má zaviesť novela Zákonníka práce na návrh poslancov za SNS. Právo na uvedený sociálny benefit by mal mať každý zamestnanec, ktorý má pracovný pomer u zamestnávateľa nepretržite najmenej 24 mesiacov, a to bez ohľadu na počet zamestnancov. Poslanci v utorok dokončili rokovanie o tomto návrhu v druhom čítaní, hlasovať o ňom budú v stredu dopoludnia.Od začiatku tohto roka sa rekreačný príspevok vzťahuje iba na zamestnávateľov s viac ako 49 zamestnancami. Podmienkou je pracovný pomer zamestnanca trvajúci najmenej 24 mesiacov, pričom o príspevok je potrebné požiadať. Ostatní zamestnávatelia môžu, ale nemusia, svojím zamestnancom príspevok na rekreáciu poskytnúť. Zamestnávateľ poskytuje zamestnancovi na rekreačný príspevok 55 % z oprávnených výdavkov vo výške 500 eur, najviac však 275 eur za rok.Agentúra SITA požiadala o vyjadrenie Ministerstvo dopravy a výstavby a Asociáciu hotelov a reštaurácií Slovenska.


Donedávna bol v jeho situácii. Halák nechytal zle, ale taký je život, tvrdí Budaj

Slovenský brankár v službách Los Angeles Kings prežíva vydarenú sezónu.

NEW YORK. Slovenský hokejový brankár Peter Budaj v sobotu odchytal v zámorskej NHL už štyridsiaty tohtosezónny duel v profilige. V ročníku 2016/2017 ich tak má na svojom konte viac ako v období medzi letami 2012 a 2016. Na jubilejný súboj v tejto sezóne však nebude spomínať v dobrom, jeho tím Los Angeles Kings totiž prehral na ľade New Yorku Islanders 2:4. "Som veľmi šťastný, že môžem hrať veľa zápasov. Je to úžasné, som za to mimoriadne vďačný. Škoda, že sme dnes nevyhrali. Bol to veľmi dobrý zápas," povedal Budaj pre agentúru SITA. "Prvý gól bol zvláštny, od prilby sa mi puk odrazil dolu, musím sa pozrieť na video, čo sa vlastne stalo. Nemám radosť z takýchto gólov v mojej sieti. Na obidvoch stranách bolo dosť šancí, oni dali o jeden gól viac. Škoda," priznal. Hráči Los Angeles síce majú kvalitný káder, no v tabuľke Západnej konferencie im patrí až desiata priečka. "Musíme nájsť spôsob, ako dosiahnuť väčšiu vyrovnanosť výkonov. Nesmie sa nám stať, že vyhráme dva, tri zápasy a potom prehráme tri za sebou. Myslím si, že hráčsky potenciál mužstva je dobrý, sú tu hviezdy, dobrí chalani do šatne. Jednoznačne máme na viac," pokračoval banskobystrický rodák. "Som vďačný Bohu, že som dostal túto šancu, že som zdravý. Človek nikdy nie je rád, keď je to na úkor zranenia niekoho iného. Na druhej strane je to možnosť ukázať, že na to stále mám, že mám hokej rád. "Nikto nie je spokojný so súčasnými výsledkami. Nie je dobré, keď je tím priemerný; musíme byť vysoko nadpriemerní." V sezóne 2010/2011 hokejisti Los Angeles získali Stanleyho pohár, no do play-off postúpili až z ôsmeho miesta. Spoliehajú sa na šťastie aj teraz? "Dôležité je, aby sme sa dostali do vyraďovacej časti. Je úplne jedno, z akého miesta. Tam sa už začína od nuly. Je to najdôležitejšia časť sezóny, dostať sa tam je náš prvoradý cieľ. Treba začať vyhrávať zápasy, aby sme v ňom nechýbali. Strácame body a to nie je dobre," myslí si Budaj. Skúsený slovenský gólman v tejto sezóne patrí medzi stabilné články zostavy, v predchádzajúcich sezónach to však vyzeralo, že vrátiť sa do NHL bude problém. Prišlo však zranenie Jonathana Quicka a situácia sa zmenila. "Som vďačný Bohu, že som dostal túto šancu, že som zdravý. Človek nikdy nie je rád, keď je to na úkor zranenia niekoho iného. Na druhej strane je to možnosť ukázať, že na to stále mám, že mám hokej rád. Som šťastný, že sa mi to darí a pomáham mužstvu vyhrávať zápasy," prezradil pre SITA. "Keby mi niekto povedal pred dvoma rokmi, že budem v takejto situácii, tak by som tomu neveril. Niekedy sú ľudské cesty kľukaté. Treba makať, bojovať, veriť si, byť vďačný, sústreďovať sa na prítomnosť a nie na to, čo bude. Mne to teraz vychádza a som z toho šťastný." Kým Budaj mal problémy vrátiť sa do NHL v predchádzajúcich sezónach, tentokrát sa v podobnej situácii ocitol jeho krajan Jaroslav Halák. Vedenie New York Islanders ho nedávno poslalo do farmárskej AHL. "Myslím si, že mu netreba nič radiť. Každý z nás je profesionál a vie, čo treba robiť. Jaro je vynikajúci brankár, mal skvelý Svetový pohár, chytal výborne až do finále, kde hrala Európa vyrovnaný duel s Kanadou. Ani počas sezóny nechytal zle, ale taký je život," uznal Budaj. "Klub sa rozhodol poslať ho na farmu. Dúfam, že Jaro bude naďalej poctivo makať, človek nikdy nevie, čo sa stane. V hokeji je istá iba jedna vec, že veci sa menia veľmi rýchlo. Raz je človek tu, potom zase tam. Myslím si, že Jaro bude úplne v pohode," dodal.


Do Lotyšska prišlo 225 amerických vojakov, vybavenie príde do týždňa

RIGA. Viac ako 200 príslušníkov americkej tankovej brigády dorazilo do Lotyšska s cieľom posilniť východné krídlo NATO. Vojaci pricestovali v nedeľu na vojenskú základňu v Ádaži, informovala agentúra Leta s odvolaním sa na veľvyslanectvo USA v Rige. Spolu 225 vojakov vystrieda jednotky, ktoré v tejto pobaltskej krajine boli dosiaľ na výcvikovej misii v rámci americkej operácie Atlantic Resolve. Vybavenie novej rotácie jednotiek USA by podľa ministerstva obrany v Rige mali dopraviť do Lotyšska počas najbližšieho týždňa. Deklarovaným cieľom uvedenej americkej operácie je zaistiť mier a stabilitu v Lotyšsku a ďalších východných členských štátoch NATO, ktoré susedia s Ruskom a ktoré sa od vypuknutia krízy na Ukrajine obávajú o svoju bezpečnosť. Logistickým tranzitným bodom pre približne 4000 vojakov vyslaných do Poľska a pobaltských krajín bolo severné Nemecko.


Zo Severnej Kórey hlásia zemetrasenie, podľa Soulu nešlo o výbuch

V blízkosti areálu, kde KĽDR uskutočňuje jadrové testy, zaznamenali malé zemetrasenie.

PSCHJONGJANG. Juhokórejské a americké meteorologické agentúry zaznamenali v KĽDR v blízkosti areálu, v ktorom uskutočňuje jadrové testy, malé zemetrasenie. Juhokórejská meteorologická služba uviedla, že sila otrasov bola 2,7 stupňa a zemetrasenie zrejme nevyvolala ľudská činnosť. Americká geologická služba USGS uvádza silu zemetrasenia 2,9 stupňa s tým, že zdroj otrasov nie je možné spoľahlivo určiť. Spomínanú oblasť neďaleko jadrovej strelnice na severovýchode KĽDR postihlo v posledných týždňoch niekoľko otrasov, čo niektorí vedci vysvetľujú možným narušením stability horského masívu jadrovými skúškami. Doposiaľ posledný jadrový test uskutočnil režim KĽDR 3. septembra a krajina sa po ňom otriasala silou až 6,3 stupňa. Rada Bezpečnosti OSN v reakcii na test po iniciatíve USA prijala obmedzenia na dovoz ropy do KĽDR a vývoz textilu.


Mosul má nového hrdinu. Američan riskoval život, aby zachránil dievčatko

Bývalý americký vojak sa do Mosulu presťahoval aj so svojou rodinou.

MOSUL, BRATISLAVA. Mosul je dnes jedným z najnebezpečnejších miest na svete a miestni obyvatelia z neho hromadne utekajú pred Islamským štátom, ktorý v jeho uliciach bojuje s irackou armádou. Jeden Američan si však obliehané mesto vybral ako miesto, kde sa rozhodol usadiť so svojou rodinou. Humanitárny pracovník David Eubank je bývalým elitným vojakom a dnes v Mosule pomáha civilistom. Americkými médiami tento týždeň obletelo video, po ktorom je z Eubanka celonárodný hrdina. Vidieť na ňom, ako ozbrojenci z Islamského štátu vraždia civilistov, zatiaľ čo americkí vojaci stojaci neďaleko zo zákrytu opätujú paľbu. Eubank v diaľke zazrie malé iracké dievčatko, ktoré streľbu prežilo. Aj napriek prestrelke sa ju rozhodne zachrániť, vyjde z úkrytu a dievčatko odnesie na rukách do bezpečia. Rodina dievčatka však útok neprežila. Eubankova päťčlenná rodina sa teraz plánuje vrátiť domov do Washingtonu, ale len na dovolenku. Neskôr sa do Mosulu opäť vrátia.


EÚ schváli druhý odklad brexitu, ak Mayová ponúkne jasný plán

Krajiny EÚ sa definitívne rozhodnú, či povolia Británii ďalší odklad.

BRUSEL. Diplomati členských krajín EÚ v utorok vyhlásili, že Únia je pripravená poskytnúť Spojenému kráľovstvu v poradí druhý odklad brexitu do 30. júna 2019, avšak s podmienkou, že britská premiérka Theresa Mayová predloží jasný plán, ako chce počas predĺženého obdobia ratifikovať dohodu o riadenom brexite. Odkaz v tomto znení sa zrodil počas utorňajšieho zasadnutia Rady EÚ pre všeobecné záležitosti v Luxemburgu. Slovensko na podujatí zastupuje štátny tajomník ministerstva zahraničných vecí František Ružička. Hlavný vyjednávač EÚ pre brexit Michel Barnier po vystúpení na zasadnutí Rady EÚ pre všeobecné záležitosti v Luxemburgu spresnil, že EÚ je ochotná poskytnúť britskej strane viac času na dosiahnutie cieľa, ktorým je odobrenie rozvodovej dohody v britskom parlamente. "Dĺžka odkladu musí byť v súlade s účelom tohto odkladu," vysvetlil Barnier počas tlačovej konferencie v Luxemburgu. Európski diplomati rokujú deň predtým, ako sa v Bruseli stretnú hlavy vlád a štátov EÚ na ďalšom mimoriadnom summite venovanom brexitu. Premiéri a prezidenti 27 členských krajín v stredu popoludní definitívne rozhodnú, či povolia Británii ďalší odklad odchodu z Únie. Ak sa lídri na druhom odklade brexitu nedohodnú, Spojené kráľovstvo opustí EÚ v piatok 12. apríla o 22.00 hodine SELČ neriadeným spôsobom, čiže bez toho, aby sa zabránilo možným hospodárskym šokom spôsobených touto situáciou. Viacerí diplomati sa na úvod ministerských rokovaní vyjadrili, že je potrebné predísť scenáru "tvrdého brexitu". "Každý z nás je tento týždeň ochotný podporiť odklad, určite však chceme vidieť plán spojený s týmto odkladom," povedal pred novinármi šéf írskej diplomacie Simon Coveney. Jeho holandský rezortný kolega Stef Blok zdôraznil, že je v záujme Holandska, aby nedošlo k tvrdému brexitu. Dodal, že ak je potrebné venovať viac času tomu, aby sa zabránilo brexitu bez dohody, tak jeho krajina súhlasí s predĺžením lehoty. A ako upozornil minister zahraničných vecí Luxemburska Jean Asselborn, EÚ urobí všetko, čo je v jej silách, aby sa vyhla neriadenému brexitu. To bude však podľa štátneho tajomníka nemeckého ministerstva zahraničných vecí Michaela Rotha možné iba vtedy, ak Mayová predloží jasný plán, ktorým presvedčí ostatných lídrov EÚ, aby v stredu jednomyseľne zahlasovali za posun brexitu po 12. apríli. Britská strana zatiaľ podľa Rotha neplní podmienky, ktoré by to mali umožniť, pričom jednou z týchto podmienok bude účasť Britov na májových voľbách do Európskeho parlamentu. Rumunský diplomat George Ciamba, ktorý v mene predsedajúcej krajiny v Rade EÚ šéfuje utorňajším rokovaniam diplomatov v Luxemburgu, uviedol, že EÚ privítala pripravenosť Británie zorganizovať voľby do Európskeho parlamentu, samo o sebe to však nestačí. "Je dôležité, aby sme pochopili, prečo Spojené kráľovstvo chce (dlhšie) zostať. Musíte zostať s výhľadom na niečo," odkázal Ciamba do Londýna. Pripomenul, že len pred niekoľkými týždňami bola EÚ v rovnakej situácii, a upozornil, že lídri Únie si nemôžu dovoliť diskutovať o tej istej otázke každé dva týždne, ak neexistuje konkrétny plán riešenia situácie. Predstavitelia Nemecka aj Francúzska naznačili, že sa neplánujú prispôsobiť ľubovolným požiadavkám Londýna, hoci by sa tiež radi vyhli chaotickému odchodu Británie. "Toto je veľmi, veľmi frustrujúca situácia," povedal námestník nemeckého ministra zahraničia Michael Roth po príchode na stretnutie diplomatov EÚ v Luxemburgu. Zároveň však pripustil, že neriadený brexit by bol "najhoršou zo všetkých možností, ktoré majú na stole". Podľa jeho slov, samozrejme, zvažujú odloženie brexitu, no to musí byť napojené na "veľmi prísne kritériá". Francúzska ministerka pre európske záležitosti Amélie de Montchalinová rovnako zdôraznila, že európska dvadsaťsedmička bude potrebovať od Mayovej záruky týkajúce sa ďalšieho zotrvania v bloku. "Musíme sa pýtať, akú rolu chce Británia zohrávať" v únii, pokiaľ dostane odklad brexitu zelenú, uviedla ministerka. Mayová, ktorá sa snaží získať podporu európskych lídrov pre ďalší odklad brexitu, sa v utorok v Berlíne stretla s nemeckou kancelárkou Angelou Merkelovou. Po jedenapolhodinovom rokovaní s novinármi nehovorili. Vyšli spoločne z budovy, objali sa a Merkelová zakývala Mayovej, ktorá odchádzala autom, priblížila tlačová agentúra AP.


Inter bez Škriniara podľahol Sassuolu, tréner skritizoval trávnik

Jediný gól stretnutia padol po pokutovom kope.

RÍM. Futbalisti Interu Miláno odštartovali novú ligovú sezónu prehrou 0:1 na ihrisku Sassuola, no ich tréner Luciano Spalletti odmietol paniku. Podľa trénera Interu sa jeho zverenci nemusia za predvedený výkon hanbiť. "Mužstvo hralo tak, ako malo," povedal Spalletti pre klubovú webstránku. "Umožnili sme protivníkovi dostať sa do príliš veľkého počtu protiútokov, no o našej prehre rozhodla penalta, nie súperova dominancia. Po inkasovanom góle sme správne zareagovali, s pribúdajúcim časom to však bolo pre nás stále ťažšie a ťažšie, lebo Sassuolo hralo väčšinou na brejky. Čakali vzadu, nechali nás diktovať tempo a potom si vybrali správny moment na protiútok," zhodnotil stretnutie. Spalletti nemohol v nedeľňajšom dueli nasadiť do hry Milana Škriniara, slovenský reprezentačný stopér si počas tréningu privodil zranenie stehenného svalu a celý zápas sledoval z lavičky náhradníkov. V strede obrany hostí sa tak predstavila dvojica Stefan De Vrij a Miranda. O jediný gól stretnutia sa postaral v 27. minúte z pokutového kopu Domenico Berardi, ktorý potrestal faul Mirandu na Federica Di Francesca v šestnástke. Ďalší presný zásah mohol pridať domáci Kevin-Prince Boateng, ktorý pri debute v drese Sassuola a návrate do Serie A trafil žrď. Tréner Interu po zápase skritizoval zlý terén na štadióne Mapei v Reggio Emilia, kde Sassuolo hráva svoje domáce zápasy. "Je ľahké stratiť loptu na takom nekvalitnom trávniku. Samozrejme, na ňom sa hrá lepšie mužstvu, ktoré sa spolieha na kontry. Prehry ovplyvnia náladu v tíme a zvýšia tlak na mužstvo, no stále máme pred sebou 50 zápasov. Vieme, ako si poradiť v takýchto situáciách," ubezpečil Spalletti. Sassuolo potvrdilo, že to na Inter vie, vyhralo už siedmy z uplynulých jedenástich vzájomných zápasov.


Amnesty: V Číne hrozí poprava za 46 trestných činov, stále popravuje najviac

Okrem Číny sa vlani najčastejšie popravovalo v Iráne, Saudskej Arábii, Iraku a Pakistane.

LONDÝN. V Číne sa naďalej popraví každý rok viac ľudí, než vo zvyšku sveta dohromady. Presný počet takto usmrtených ľudí však nie je známy, konštatuje ľudskoprávna organizácia Amnesty International (AI) vo v utorok zverejnenej správe o popravách vo svete za rok 2016. AI odhaduje, že vlani - tak ako po iné roky - popravili len v Číne niekoľko tisíc ľudí, zatiaľ čo v ďalších 23 krajinách ich bolo najmenej 1032. V roku 2015 AI zaznamenala 1634 popráv v 25 krajinách. Odhady sú pritom v rozpore s oficiálnymi údajmi čínskych úradov, podľa ktorých bolo v rokoch 2014-2016 popravených 85 ľudí. Vlastné vyšetrovanie AI založené na informáciách miestnych médií pritom ukázalo, že v uvedenom období sa uskutočnilo najmenej 931 popráv. V Číne hrozí poprava za 46 trestných činov. Najčastejšie sa takto trestajú vražda (57 percent), lúpež (23 percent) a činy súvisiace s drogami (13 percent). "Nedá sa žiadnym spôsobom zistiť, či počet popráv v Číne rastie alebo klesá," citovala agentúra DPA regionálneho riaditeľa AI pre východnú Áziu Nicholasa Bequelina, hoci čínska vláda podľa neho tvrdí, že sa popravuje menej ľudí. Bequelin vyzval vládu, aby zverejnila všetky údaje. V globálnom meradle nevykonáva trest smrti 141 krajín. Okrem Číny sa vlani najčastejšie popravovalo v Iráne, Saudskej Arábii, Iraku a Pakistane - v týchto štyroch krajinách sa uskutočnilo 87 percent všetkých popráv. Ešte v roku 1997 vykonávalo popravy 40 krajín. Vlani ich obnovili Bielorusko (po 17 mesiacoch), Botswana, Nigéria a palestínske orgány; naopak Čad, India, Jordánsko, Omán a Spojené arabské emiráty, ktoré ich vykonali v roku 2015, nehlásili vlani nijaké popravy. Prvýkrát od roku 2006 sa USA nenachádzajú v prvej päťke krajín s najväčším počtom popráv. Tentoraz sa umiestnili siedme za Egyptom, pričom vlaňajších 20 popráv v USA je najnižší počet od roku 1991. V roku 2016 Amnesty International zaznamenala 3117 trestov smrti v 55 krajinách, čo je výrazný nárast v porovnaní s rokom 2015 (1998 rozsudkov v 61 krajinách). Koncom minulého roka sa v celách smrti nachádzalo najmenej 18.848 ľudí. Verejné popravy boli vykonané v Iráne (najmenej 33) a Severnej Kórei. Amnesty Internetional oficiálne monitoruje popravy vo svete už 40 rokov. Kompletná správa za rok 2016 v angličtine je na tejto adrese. V roku 2016 vykonalo popravu päť amerických štátov - o jeden menej v porovnaní s rokom 2015. Išlo o štáty Alabama (2), Florida (1), Georgia (9), Missouri (1) a Texas (7). Najviac popráv (80 percent) vykonali v štátoch Georgia a Texas. V Georgii sa počet popráv v porovnaní s predchádzajúcim rokom takmer zdvojnásobil (z 5 na 9), naopak v Texase sa znížil o takmer polovicu (z 13 na 7). Znížil sa nielen počet vykonaných popráv, ale aj počet udelených trestov smrti - z 52 v roku 2015 na 32 v roku 2016, čo je najnižšie zaznamenané číslo od roku 1973. "Je to jasný znak toho, že sudcovia, prokurátori a súdne poroty sa obracajú chrbtom k trestu smrti ako spôsobu vykonávania spravodlivosti," uvádza v správe AI. Organizácia ale zároveň upozorňuje, že 2 832 ľudí v USA stále čaká na výkon trestu smrti. Dodáva, že vlaňajší pokles v počte popráv nemusel byť úplne cielený. "Hoci sa diskusia jasne posúva, pokles popráv bol čiastočne spôsobený súdnymi procesmi týkajúcimi sa pravidiel používania smrtiacich injekcií a ťažkosťami so zabezpečením chemikálií v niektorých štátoch. Vyriešenie niektorých týchto sporov môže v roku 2017 opäť zvýšiť počet popráv, a to hneď v apríli v štáte Arkasas," uvádza sa v správe. Arkansas plánuje 17. až 27. apríla popraviť osem ľudí odsúdených na smrť za vraždy a znásilnenia. Ponáhľa sa, pretože koncom mesiaca exspiruje sedatívum, ktoré je jednou zo zložiek smrtiacich injekcií, ktoré má štát v zásobe. Arkansas pritom nevykonal popravu od roku 2005. "Čeliac exspirácii zásob kontroverzného sedatíva štát Arkansas plánuje popraviť osem mužov počas desiatich dní. Takéto tempo je v nedávnej histórii USA nevídané a kritizujú ho právnici aj bývalí zamestnanci väzníc," uviedla americká verejnoprávna rozhlasová stanica NPR. Guvernér Arkansasu Asa Hutchinson pre NPR povedal, že popravy nariadil, aby si splnil povinnosť, ktorou je uskutočniť právoplatné tresty uložené sudcami. "Využívanie trestu smrti je v USA na najnižšej úrovni od začiatku 90. rokov minulého storočia. Musíme však bojovať, aby sme to tak udržali. Popravy sa môžu v roku 2017 vrátiť ako odplata. Šokujúci počet popráv naplánovaných na desaťdňové obdobie v apríli v Arkansase je jasným príkladom toho, ako rýchlo sa môže obraz zmeniť," upozornil generálny tajomník AI Salil Shetty.


Zemana od štvrtka hospitalizujú v pražskej vojenskej nemocnici

Český prezident má naplánovaný rekondičný pobyt.

PRAHA. Český prezident Miloš Zeman nastúpi od štvrtka do vojenskej nemocnice v Prahe. Na Twitteri to v stredu napísal hovorca Pražského hradu Jiří Ovčáček s tým, že pôjde o rekondičný pobyt, ktorý potrvá najviac do nedele. Ako pripomenul spravodajský server Novinky.cz, výsledkom poslednej Zemanovej návštevy tohto zariadenia na konci septembra bola informácia, že je zdravý. Zeman by mal do Ústrednej vojenskej nemocnice v pražskej štvrti Střešovice zamieriť vo štvrtok popoludní, uviedol český Deník N s odvolaním na trojicu dôveryhodných zdrojov z prezidentovho okolia. Ovčáček následne pre denník Blesk povedal, že "prezident má naplánovaný rekondičný pobyt v Ústrednej vojenskej nemocnici, ktorý sa začne vo štvrtok popoludní a potrvá najviac do tejto nedele". "V žiadnom prípade nejde o nič akútne, o žiadny vážny zdravotný problém, keď by bol potrebný nejaký lekársky zákrok," povedal Ovčáček. Podľa neho chce byť hlava štátu fit na oslavy 28. októbra. Predchádzajúca prezidentova návšteva z 24. septembra, ktorá bola "pravidelnou prehliadkou", sa pretiahla na osem hodín. Od riaditeľa nemocnice Miroslava Zavorala sa novinári vtedy dozvedeli, že lekári nenašli "žiadne chorobné stavy" a okrem miernej dehydratácie a únavy je prezident zdravý. Zeman následne uviedol, že dostane infúzie. Zeman dlhodobo pripúšťa, že trpí neuropatiou dolných končatín, horšie počuje a má nízky tlak. O cukrovke, na ktorú ho rovnako sledovali, v minulosti vyhlásil, že mu "odišla", dodali Novinky.cz. Špekulácie o zdraví 75-ročného lídra sa objavujú v posledných rokoch pravidelne v súvislosti s prezidentovou neistou chôdzou. Do popredia záujmu sa Zemanovo zdravie dostalo pred jeho druhým zvolením v roku 2018.


Záchranári v utorok zasahovali pri 59 ľudoch, ktorí skolabovali z tepla

BRATISLAVA. Záchranári v utorok 11. júna zasahovali pri 59 ľudoch, ktorí skolabovali z tepla. Ako agentúru SITA informovala manažérka komunikácie s verejnosťou Záchrannej zdravotnej služby (ZZS) Alena Krčová, zhodne 13 pacientov ošetrili v Žilinskom a Prešovskom kraji, naopak najmenej zásahov záchranári evidujú v Banskobystrickom kraji, v ktorom mali ťažkosti z horúčav traja pacienti.V súvislosti s vysokými teplotami, ktoré zasiahli krajinu, Záchranná zdravotná služba upozorňuje na nevyhnutnú prevenciu. "Treba sa zdržiavať v interiéri počas obedňajších hodín, teda od 11-tej do 15-tej hodiny a dodržiavať dostatočný pitný režim. Vysoké teploty predstavujú záťaž pre každý organizmus, najohrozenejšie sú však deti, seniori a chronickí pacienti. Ak sa už nevyhneme pobytu vonku, netreba zabudnúť na vhodnú pokrývku hlavy a ľahký odev," uviedla Krčová. "Tekutiny treba dopĺňať priebežne, počas celého dňa a nečakať na pocit smädu. Ideálne je piť čistú vodu, minerálne vody, zriedené ovocné a zeleninové šťavy. Kávu s mierou, alkoholu je vhodné vyhnúť sa úplne, pretože rozširuje cievy," dodala Krčová.Ak sa aj napriek prevencii vyskytnú zdravotné ťažkosti z prehriatia, pacienta treba ochladzovať a podávať mu tekutiny po malých dúškoch. V prípade zhoršenia zdravotného stavu kontaktovať tiesňovú linku 155, kde operátor poradí, ako ďalej postupovať.


Deficit britského zahraničného obchodu sa znížil

LONDÝN. Deficit zahraničného obchodu Veľkej Británie s tovarmi a službami v decembri medzimesačne klesol o 0,3 mld. britských libier (GBP) na 3,3 mld. GBP. Schodok britského zahraničného obchodu sa zmenšil predovšetkým vďaka exportu tovarov na trhy krajín mimo Európskej únie. Informoval o tom v piatok na svojej internetovej stránke britský štatistický úrad ONS. Celkový export tovarov z Británie v decembri medzimesačne stúpol o 4,4 percenta, pričom import sa zvýšil iba o 1,4 percenta.Za celý štvrtý kvartál sa deficit zahraničného obchodu Británie s tovarmi a službami oproti predchádzajúcemu štvrťroku zmenšil o 5,6 mld. GBP na úroveň 8,6 mld. GBP. Išlo hlavne o výsledok exportu tovarov, a to predovšetkým na trhy krajín mimo Európskej únie. Export tovarov na trhy mimo EÚ v záverečnom štvrťroku vlaňajška medzikvartálne posilnil o 17,3 percenta na 43,8 mld. GBP.


Barys Nur-Sultan porazil Spartak Moskva rozdielom triedy, Čajkovský asistoval

MOSKVA. V prvom utorkovom stretnutí hokejovej KHL zvíťazil Barys Nur-Sultan nad Spartakom Moskva 3:0. Domáci strhli víťazstvo na svoju stranu v druhom dejstve, keď najprv v presilovke otvoril gólový účet zápasu Dustin Boyd a o tri minúty zvýšil na 2:0 Jesse Blacker. V tretej tretine stanovil konečný výsledok autor prvého presného zásahu Boyd. Slovenský obranca Michal Čajkovský si pripísal jednu asistenciu v pri víťaztsve jeho Dinama Moskva nad Admiralom Vladivostok 4:2. Góly: 35. a 42. Boyd, 38. Knight Góly: 21. Hartikainen, 46. Sošnikov, 58. Larsen - 21. Wong, 40. Cracknell Góly: 8. Macek, 39. Sexton, 63. Holland - 12. Košelev, 43. Vojnov Góly: 5. Genoway, 13. Mišarin, 42. Szczechura Góly: 38. Kuljomin, 48. Indrašis, 59. Mironov, 59. Jaškin (ČAJKOVSKÝ) - 3. Glazačev, 35. Vicharev Gól: 10. Lehterä


STĹPČEK ZUZANY KEPPLOVEJSúdy a notariáty dopĺňajú Kočnerovu schému

Samotné profesie sa musia porátať s pomáhačmi vo svojich radoch.

Ak správne čítame dianie okolo Technopolu, Kočnerovou rolou bolo zabezpečiť, aby v spore mala prevahu strana jeho klientky. Pod ochranné krídla zobral manželku šéfa Technopolu Pávekovú. Tá sa totiž rozhodla porátať s manželom prepisom akcií na seba a spustila tak sled udalostí, v ktorých sa Kočner cíti ako doma. Ako sme videli aj pri Glance House, dokáže zariadiť, že sa príslušné orgány hýbu „želaným“ smerom. V tomto prípade to vidíme na konaní sudkyne Repákovej a notára Kováča. Celá sieť, ktorú na podporu Pávekovej prípadu rozvinul, nesie znaky organizovanej skupiny. To je však len naša domnienka, na verdikt, ktorý už raz zatiahne aspoň obláčik nad Kočnerovým biznisom, stále čakáme. Napomôcť by mohlo, ak by samotné profesie, ktoré Kočner využíva – tu súdy a notariáty –, v sebe našli dosť sily hriešnikov vypudiť. Ak sa totiž nenájde dostatočný odpor k tým, čo poslúžia Kočnerovi, „kontroverzný podnikateľ“ bude ďalej tiahnuť inštitúciami.


Iba tretina firiem stihne úplne implementovať GDPR, upozorňuje KPMG

Podľa zistení KPMG venovalo doteraz 82 percent spoločností prípravám na GDPR menej ako sto dní prác.

BRATISLAVA. Firmy majú do 25. mája čas na prispôsobenie sa požiadavkám nového všeobecného nariadenia EÚ o ochrane osobných údajov (GDPR). Podľa prieskumu KPMG na Slovensku takmer polovica slovenských spoločností však začiatkom februára 2018 ešte len zisťovala, ako zabezpečiť súlad s novou legislatívou. Viac ako osem z desiatich firiem totiž doteraz venovalo prípravám na GDPR menej ako 100 dní prác. Ako informovala spoločnosť v tlačovej správe, prieskum sa uskutočnil začiatkom roku 2018 na vzorke viac ako 100 firiem pôsobiacich na Slovensku. Zisťovala sa pripravenosť firiem na nové požiadavky na ochranu osobných údajov. "Aj firmy s relatívne nízkym počtom zamestnancov spracúvajú údaje o viac ako 100 tisíc zákazníkoch, čo zvyšuje náročnosť implementácie nových požiadaviek. Zabezpečenie viacerých noviniek, ktoré vyplývajú z legislatívy, preto predstavitelia spoločností vnímajú ako extrémne komplikované," objasnila spoločnosť KPMG na Slovensku.Z výsledkov vyplynulo, že takmer polovica oslovených firiem ešte vo februári tohto roka len zisťovala, ako zabezpečiť súlad s novými požiadavkami, pričom štvrtinu z nich predstavovali firmy s viac ako 250 zamestnancami. Takmer pätina uviedla, že ukončujú analýzu dôsledkov nového nariadenia na ich organizáciu. Podľa zistení KPMG venovalo doteraz 82 percent spoločností prípravám na GDPR menej ako 100 dní prác. Po zistení náročnosti 40 percent firiem odhaduje, že budú musieť pracovať ďalších viac ako 100 dní na úplnej implementácii novej legislatívy. Viac ako 200 dní prác, čo znamená takmer rok intenzívnej práce jednej osoby, uviedlo 13 percent firiem. "Právo na výmaz osobných údajov a právo na obmedzenie spracúvania osobných údajov pokladajú firmy pri implementácii za najťažšie. Aj naše skúsenosti potvrdzujú, že implementácia a reálna vykonateľnosť viacerých ustanovení GDPR sa v praxi ukazujú ako tvrdý oriešok,“ skonštatoval výkonný riaditeľ oddelenia pre poradenstvo v riadení rizík KPMG na Slovensku Pavol Adamec.Tretina respondentov v prieskume uviedla, že k termínu účinnosti sa sústredí len na najrizikovejšie oblasti a iba tretina firiem predpokladá, že do mája zabezpečí úplné pokrytie dotknutých oblastí a požiadaviek. Celkovo polovica spoločností plánuje na dosiahnutie úplného súladu s GDPR ďalej zlepšovať procesy aj po 25. máji 2018, keď nariadenie nadobudne účinnosť. Tri štvrtiny firiem uviedli, že sa pri implementácii spoliehajú na pomoc externých poradcov.